qundao/data-zh-poetry huggingface dataset:
池洲凌云阁同杨嘉树作
作者：钱澄之
朝代：明
体裁：七言律诗

苦雨淹旬不出城，忽登高阁见空明。湖堤水啮寻山阻，桥窦潮平拥棹行。远黛似螺馀顶见，湿云如絮半腰生。独推一榻容高卧，才听官船唤打更。
池莲
作者：钱澄之
朝代：明
体裁：五言律诗

凉风吹碧沼，菡萏散华簪。萼向无人吐，香从何处寻。庄严敷妙法，清净映禅心。露下蝉吟断，幽芳此际深。
汤圣弘招同嘉树有怀饮雨花台共用秋字
作者：钱澄之
朝代：明
体裁：七言律诗

每眺荒台动客愁，白头况是此时游。山因树涤奇才见，江以潮撑定不流。楼阁迥添双阙恨，丹青空染六朝秋。登高赋属诸君事，笑我逢场强唱酬。
汪晋贤小影索题
作者：钱澄之
朝代：明
体裁：七言绝句

神清秋水玉为姿，摇膝拈毫属有思。卷轴不开琴不弄，閒阶正好苦吟诗。
汪瑶若寄讯云以三之日过田间迟之不至
作者：钱澄之
朝代：明
体裁：七言律诗

闻君有约赴青山，便访茅斋桂树间。为拟联床添竹榻，早呼开径埽柴关。厨无兼味应相恕，酒入新年或未悭。一夜梅花开似雪，可因兴尽及门还。
汴城感旧·其一
作者：钱澄之
朝代：明
体裁：七言律诗

千里长堤护筑牢，一时鱼鳖劫难逃。沙平决口流全改，屋出城头地益高。睥睨栖鸦才有树，田畴负郭久无壕。居民百万生埋设，井下时闻犬夜嗥。
汴城感旧·其二
作者：钱澄之
朝代：明
体裁：七言律诗

人事天心迥莫猜，夷门驻马不胜哀。城头官筏浮皆出，地底人家死未灰。花石可能寻艮岳，悲歌祇拟上繁台。周王宫殿初沈水，犹照朱扉几扇开。
沈天士举子索诗即事书示
作者：钱澄之
朝代：明
体裁：古风

长干二月春气融，桃花李花相映红。游人踏花路路通，沈生独坐心忡忡。有兄声名噪江东，虚名被陷囹圄中。桎梏贯肘械被躬，还闻赋诗哀故宫。仰看天意非朦胧，白日不照幽篁丛。弟也叫天天岂聋，清明归雁乘北风。念兄失侣如孤鸿，安得接翅排远空。夜眠不梦梦维熊，占君喜气眉间充。朝闻生子果得雄，大儿五岁俨成童。生时值兄初出笼，丹穴产子笼鸟翀。此事感应若相蒙，佩君金错刀玲珑。君不作公子孙公，汤饼召客毋匆匆。待兄出狱饮如虹，阿兄再晬诗更工。弧以苞桑矢以蓬，泥饮累月兴不穷，勿言臣等殊无功。
沈水门移尊就别述怀·其一
作者：钱澄之
朝代：明
体裁：五言律诗

高谊亦何限，嗟余此再生。移尊排客闷，就榻话离情。细雨官街泞，新飙旅寺清。临歧最萧瑟，况是病中行。
沈水门移尊就别述怀·其二
作者：钱澄之
朝代：明
体裁：五言律诗

行李淹三月，空伤一足归。交情逆旅见，古道宦途稀。客病容高枕，官閒数叩扉。行藏同失意，吾道岂全非。
沙县书怀
作者：钱澄之
朝代：明
体裁：七言律诗

逃虚历岁苦遭熏，一榻空留谷口云。市井萧条迎旧吏，山川憔悴候将军。燕窠春梦逢人唤，鼠穴笙歌伏枕闻。惭愧凌霄江上鹤，底收霜翮乱鸡群。
沙县有感
作者：钱澄之
朝代：明
体裁：七言律诗

乱日羁栖此县频，重来榛棘满城闉。人归初喜降丁去，宅坏争嗟大户贫。市上鼓刀称小吏，车前避道见遗民。劫馀独有春郊草，依旧风吹一样新。
沙县酬傅友仙明府
作者：钱澄之
朝代：明
体裁：七言律诗

山县凋残客再来，抚循真仗仲卿才。邑逢厄运应难转，吏有清操早见猜。父老不知官欲去，舟航犹载宅初回。也知宦兴因时倦，其奈民情大可哀。
沙边老人行
作者：钱澄之
朝代：明
体裁：古风

母声求子妻求夫，雨中藉藉走且呼。沙边老人叩头诉，言是四营兵过城东隅。四营萑苻小盗贼，窜伏溪峒逃天诛。自下黄纸招降诏，召集乡里千百俱。昔掠村野不近郛，今移全营逼通都。又闻受抚不受约，白昼带刀街头趋。街头公然掠小儿，劫夺不与盗贼殊。满郊耕牛脯作饭，官家秋来宁蠲租。往时交战被我俘，今名「激叛」罹罪辜。梅林截渡不放过，室庐遭燬人遭屠。谁为朝廷画此策，云欲招抚收两湖。此辈小丑何足战，徒虐乡里荣其躯。老人不必涕交须，绿林青犊古来用，功成不扰理所无。尔不闻诏书久悬晋贤爵，乘舆早晚跸洪都，尔诉所痛何区区。
沙边老人行
作者：钱澄之
朝代：明

母声求子妻求夫，雨中藉藉走且呼。沙边老人叩头诉，言是四营兵过城东隅。四营萑苻小盗贼，窜伏溪洞逃天诛。自下黄纸招降诏，召集乡里千百俱。昔掠村野不近郛，今移全营逼通都。又闻受抚不受约，白昼带刀街头趋。街头公然掠小儿，劫夺不与盗贼殊。满郊耕牛脯作饭，官家秋来宁蠲租！往时交战被我俘，今名「激叛」罹罪辜。梅林截渡不放过，室庐遭毁人遭屠。谁为朝廷画此策，云欲招抚收两湖？此辈小丑何足战，徒虐乡里荣其躯！老人不必涕交须，绿林青犊古来用，功成不扰理所无！尔不闻诏书久悬晋贤爵，乘舆早晚跸洪都？尔诉所痛何区区！
沮封篇
作者：钱澄之
朝代：明
体裁：古风

去夏遣使册封滇，贼臣矫诏封使还。滇人请命求国号，廷议可否将一年。国号拟上上未允，郧国将军来朝天。将军入朝沮封议，旧主封者谁敢异。坐召滇使谒楼船，词严义正色凛然。自陈己罪「犯京阙」，汝曹徒扰西南偏。圣恩赦我宁有汝，与我同心报明主。本朝异姓无王爵，上违祖制谁敢许。鞭弭櫜鞬足周旋，汝曹勿欺天子孱。滇使叩头唯唯退，举朝争叹将军贤。将军此议真不朽，滇人闻言能信否。为语使者复命归，勿谓议出廷臣口。
沮封篇
作者：钱澄之
朝代：明

去夏遣使册封滇，贼臣矫诏封使还。滇人请命求国号，廷议可否将一年。国号拟上上未允，郧国将军来朝天。将军入朝沮封议，旧主封者谁敢异！坐召滇使谒楼船，词严义正色凛然。自陈己罪「犯京阙」，汝曹徒扰西南偏！圣恩赦我宁有汝？与我同心报明主！本朝异姓无王爵，上违祖制谁敢许！鞭弭櫜鞬足周旋，汝曹勿欺天子孱！滇使叩头唯唯退，举朝争叹将军贤！将军此议真不朽，滇人闻言能信否？为语使者复命归，勿谓议出廷臣口！
泊大孤寻白泉寺
作者：钱澄之
朝代：明
体裁：古风

北风不肯息，波浪逆我舟。中流开篷窗，遥见松竹幽。舍舟步出市，策杖入林丘。果然惬所愿，小构藏山陬。园篱既以治，畦径亦颇修。僧徒勤梵行，日暮犹未休。客至何所供，茗香足淹留。山泉味极甘，雪色照素瓯。欲往寻其源，源深谷不流。浑浑井中出，有如白乳浮。以此名白泉，因有人来游。君看白泉名，题在寺上头。
泊渚溪寓目彭蠡
作者：钱澄之
朝代：明
体裁：古风

秋水寒不退，冬月暮多风。回舟泊小渚，登高望征篷。遥见所来路，浩若乘虚空。自非指南车，焉辨西与东。白沙叠为冈，其上草木童。山色半苍黑，烟雪互濛濛。时见冈峦断，颇疑路四通。乃知皆岛屿，浮汎波涛中。闻道前山下，屡号暮夜戎。榜人戒行客，勿贪利涉功。亦有西上舟，点点凫雁同。帆影既以尽，目力犹未穷。转睇匡庐山，杳冥雾雨蒙。我舟去何时，羡彼孤飞鸿。
泊芜关猝遇暴客既免承史赤豹秦及生见顾即刻发舟不及报谒诗以见意
作者：钱澄之
朝代：明
体裁：五言律诗

药室偶然集，萍踪遽拟分。甫能离虎口，何意聚鸥群。多难愁行脚，薄游恃卖文。风帆今夜宿，相望隔江云。
泊铜官遇武水戴子仓卒相识说岭南事得素臣我贻近状
作者：钱澄之
朝代：明
体裁：七言律诗

江船夜泊铜官渚，幕客春从庾岭来。姓字久逃方外变，须眉老被故人猜。瘴消梧郡情偏切，烽锁梅关望不开。却喜御风存二子，片帆天遣几时回。
泊长桥雨中不得晤顾茂伦口号见意
作者：钱澄之
朝代：明
体裁：七言律诗

长桥几度访君迟，又是秋风倚棹时。早戒扁舟防径过，恰逢暮雨失前期。姓名岂借篇章重，心事遥从笔墨知。我苦蹒跚君伏枕，无由一握慰相思。
泊鹿渚同左子直舟中作
作者：钱澄之
朝代：明
体裁：七言律诗

归帆苦被北风留，卧听涛惊八月秋。市隐漫劳游子屐，江喧知到故人舟。閒谈往事馀清梦，省识同时是白头。共庆暮年能作客，莫将儿女自添愁。
泊齐门重寻花溪
作者：钱澄之
朝代：明
体裁：七言律诗

停舟偷得入林閒，布置更新喜再攀。似有径通妨石断，频安桥过为溪环。高轩碧映阶前壑，小阁青浮郭外山。客自来游主自去，池边常锁两三间。
泛舟富屯访友人不值·其一
作者：钱澄之
朝代：明
体裁：古风

卧疴历三秋，朔风今已凓。滩声喧夕阴，扁舟去何疾。问此为谁行，佳人在蓬荜。不购沧海椎，且抱隆中膝。青翰事招寻，篮舆与我失。惆怅独归来，满江吹觱栗。
泛舟富屯访友人不值·其二
作者：钱澄之
朝代：明
体裁：古风

我回山阴棹，空与佳兴违。逆流拒我楫，寒风吹我衣。牛犊望烟去，鸬鹚傍人飞。纵横驰巨舰，飘飖扬戎旂。此岂能拨乱，但肆掠夺威。人民苦思汉，属望今已非。何计安人民，早慰渴与饥。
泣象行
作者：钱澄之
朝代：明
体裁：古风

云南象来举国嘻，缠头赤脚蛮子骑。云是粤东新战获，道出江楚北归旗。还遵前朝加品秩，照品给俸沿途支。大开城门容象进，独有一象不肯随。印官当街再拜请，象奴附耳前致词。先言礼节劳县主，后言官职如前时。去南日远北日近，此是本国知不知。象闻此言泪双垂，淋漓满路观者悲。语象且勿悲，汝来粤东五千里，即今放归归已迟。我闻西有独牙象，摧坚陷阵功尤奇。昨日被执不肯屈，掘坑纵火焚其尸。汝辈不战复不死，中道涕泣将何为。
泥鳅行
作者：钱澄之
朝代：明
体裁：古风

人家堂坳水不乾，疑有怪物水中蟠。田蛙无声蚯蚓缩，争传此物头有角。老巫见之礼最恭，云是洞庭行雨龙。作法烧符请龙子，雷火满空龙不起。不如蜥蜴径寸身，乱打雪雹犹有神。傍人还恐变化去，那知藏在泥深处。汲水取泥投江流，蜿蜒乃是泥中鳅。泥中鳅，何足怪，空使老巫朝夕拜。
泾县感旧赠王云从孝廉·其一
作者：钱澄之
朝代：明
体裁：五言律诗

久不驱驴出，况当溽暑新。偶来因老友，乍到问同人。在市焉能隐，偷安赖得贫。相逢不相识，仿佛是前身。
泾县感旧赠王云从孝廉·其三
作者：钱澄之
朝代：明
体裁：五言律诗

经旬常卧病，积雨没蓬门。何必离人境，自然超物论。交多难谢客，屋小每移樽。惆怅平生意，相期竟夜言。
泾县感旧赠王云从孝廉·其二
作者：钱澄之
朝代：明
体裁：五言律诗

文物悲前代，鸡坛忆盛年。美髯疏似画，逸兴涌如泉。吾道名为累，交情老可怜。相看头白尽，叙旧意茫然。
泾县感旧赠王云从孝廉·其四
作者：钱澄之
朝代：明
体裁：五言律诗

旧游看渐少，绝迹意何如。文字已全废，山林无可居。难通徵士讯，莫寄孝廉书。来往琴川上，空逢赤鲤鱼。
泾县道中示嘉树
作者：钱澄之
朝代：明
体裁：五言律诗

老来游事拙，长路仗同人。冒雨先寻店，留船自候津。驴迟烦客促，仆懒代予嗔。竟日通忘倦，沿途唱和新。
洁园与仲芳閒坐偶成·其一
作者：钱澄之
朝代：明
体裁：五言律诗

每忆梅花墓，连墙是洁园。小桥分曲径，奇石踞当门。山色重来古，林阴别后繁。馀年真乐事，开户课诸孙。
洁园与仲芳閒坐偶成·其三
作者：钱澄之
朝代：明
体裁：五言律诗

经时不出户，苔色满回廊。性自生来静，身于老去强。娇儿将入塾，稚女又扶床。先世同彭祖，偏疑得秘方。
洁园与仲芳閒坐偶成·其二
作者：钱澄之
朝代：明
体裁：五言律诗

乱去频家难，支持赖一身。忧多容未老，事定橐全贫。木榻研经叟，松窗作画人。知君无嗜好，于此寄精神。
洁园与仲芳閒坐偶成·其四
作者：钱澄之
朝代：明
体裁：五言律诗

丘壑虽无几，所矜庭户间。祇愁新累众，可放老身閒。时事难言隐，家风未许悭。南园期早赎，应待长公还。
洗墨池
作者：钱澄之
朝代：明
体裁：七言律诗

天宁寺侧宋贤祠，帖石新铺洗墨池。注易岂能超象数，通经终不合时宜。半生笔砚孤臣罪，一滴淋漓异代思。更喜竹楼堪听雨，雪堂壁上少题诗。
津门书所见
作者：钱澄之
朝代：明
体裁：七言律诗

双流遥隔指津涯，带郭炊烟十万家。占籍有赀惟贾客，买鲜无日缺鱼虾。开关市涌南来货，过渡人迎北去车。近报传烽争买宅，许多潜避出京华。
浔州帅
作者：钱澄之
朝代：明
体裁：古风

夙昔不齿浔州帅，冒封大国殊可愧。跋扈抗命诸镇无，阴谋矫诏中朝祟。龙舟仓卒向西巡，放兵大掠左江滨。百官扈从纷相失，道路梗塞困小臣。焦侯平乐城不守，单骑追驾向南走。祇闻假道上乌蛮，何意投躯喂虎口。浔帅乞降苦无由，要侯请解昔日雠。杯酒未终侯遇害，遣儿来献焦侯头。
浔州帅
作者：钱澄之
朝代：明

夙昔不齿浔州帅，冒封大国殊可愧！跋扈抗命诸镇无，阴谋矫诏中朝祟。龙舟仓卒向西巡，放兵大掠左江滨。百官扈从纷相失，道路梗塞困小臣。焦侯平乐城不守，单骑追驾向南走。祗闻假道上乌蛮，何意投躯喂虎口！浔帅乞降苦无由，要侯请解昔日仇。杯酒未终侯遇害，遣儿来献焦侯头！
浮山示山足上座
作者：钱澄之
朝代：明
体裁：七言律诗

浮山山下华严寺，忆我游经六十年。接踵上梯犹子侍，携筇探胜老僧先。傍崖佛殿岩垂霤，隔岭僧炊洞泄烟。看遍名山输小巧，独教诗句半窗传。
海阳尊经阁七夕同紫屏作限韵
作者：钱澄之
朝代：明
体裁：七言律诗

金风入夕透疏棂，早见高梧一叶零。五岭同游馀二老，十年几处看双星。为儒肯乞黄姑巧，感物偏惊乌鹊灵。夜半虚空音乐过，还疑鲁壁有藏经。
涉园午日即景
作者：钱澄之
朝代：明
体裁：七言律诗

林塘雨细午馀晴，桐叶榆阴满院清。酒后樗蒲筹早散，门前宾客艺都精。管弦按谱僮能合，丘壑当轩阁已成。却讶今年衰老甚，逢时减尽旧心情。
涤岑招隐诗同左子直子厚饮陈默公楼上
作者：钱澄之
朝代：明
体裁：古风

五月暑气毒，城邑难久留。所遇皆热客，清冷不可求。野人乍入市，振策何所投。老友三两家，僻在西北陬。日暮城隅阴，散步得自由。遥爱林麓邃，曲折藏一丘。我友善卧疴，经年居小楼。双扉锁初启，道书读未收。苔草阶面厚，砌花石上稠。开轩延北眺，夕气爽如秋。移植故山竹，新梢颇修修。披襟坐林下，随时成献酬。坐见郭外峰，窈窕云西流。回首眄城郭，俛仰悲昔游。存者今几人，出处各不谋。处者甘寂莫，出者亦沈浮。我发不可黑，子疾何时瘳。服药成神仙，此事真有否。不如多饮酒，长啸西山头。
润州酬王太守个庵·其一
作者：钱澄之
朝代：明
体裁：七言律诗

京口潮平去鹢催，荷君念旧重迟回。为寻万竹留宾住，不放孤篷冒暑开。白首论交先世久，黄堂忘分吏人猜。停车满院清风起，知是玄晖带得来。
润州酬王太守个庵·其二
作者：钱澄之
朝代：明
体裁：七言律诗

会食分班坐俨然，青箱再到感怀偏。历官君已二千石，作客余更十六年。筋力未衰怜老友，神情宛在忆先贤。可知家世承清白，合饮江心第一泉。
深庄
作者：钱澄之
朝代：明
体裁：七言律诗

忆别深庄七载馀，骑驴不下到阶除。乍逢子弟肩堪并，始觉交亲迹太疏。扶醉家家春社酒，看花处处故人庐。知君意兴年来盛，愧我衰穷总不如。
清明后一日往拜宗伯墓途中有诗·其一
作者：钱澄之
朝代：明
体裁：七言绝句

尚书墓上草新堆，为趁清明叱蹇来。一带桃花红似锦，春风吹杂纸钱灰。
清明后一日往拜宗伯墓途中有诗·其三
作者：钱澄之
朝代：明
体裁：七言绝句

祭埽纷纷向墓田，也浇杯酒酹黄泉。泉台可识风光好，正是平生畅饮天。
清明后一日往拜宗伯墓途中有诗·其二
作者：钱澄之
朝代：明
体裁：七言绝句

回首平生好客情，把杯拈韵坐常盈。梁园散后邹枚去，头白相如哭几声。
清明后一日往拜宗伯墓途中有诗·其五
作者：钱澄之
朝代：明
体裁：七言绝句

心血都为唱和枯，病中相戒兴全孤。九原此事无人禁，听我高吟技痒无。
清明后一日往拜宗伯墓途中有诗·其四
作者：钱澄之
朝代：明
体裁：七言绝句

文采风流世所师，论心自笑有情痴。即今闺阁承恩者，哭向坟头知不知。
清流道中寄李介止学宪·其一
作者：钱澄之
朝代：明
体裁：七言律诗

瘦马嘶风去不閒，连朝驿路绕青山。荒城睥睨寒流外，野望高低落照间。桃叶歌残人竟散，柴桑酒熟客初还。隔溪试问归田兴，遥指孤松早闭关。
清流道中寄李介止学宪·其二
作者：钱澄之
朝代：明
体裁：七言律诗

衡文使者旧风流，越水吴山次第收。篱外峰苍遥对酒，庭前叶落早悲秋。长源隐去书盈架，米芾归来石满舟。怪底老年诗画好，却缘豁壑绕床头。
清溪竹枝词·其一
作者：钱澄之
朝代：明
体裁：词

频催画桨趁歌行，认得前船姊妹声。连日曲中新作客，隔阑一一会呼名。
清溪竹枝词·其三
作者：钱澄之
朝代：明
体裁：词

银蒜朱阑翡翠帘，隔船小语燕声尖。轻桡慢举由人看，素面鸦头唤酒添。
清溪竹枝词·其二
作者：钱澄之
朝代：明
体裁：词

只在秦淮路不遥，游人坐定便吹箫。清溪一带朱楼好，频去频来莫出桥。
清溪竹枝词·其五
作者：钱澄之
朝代：明
体裁：词

朱朱绿绿内家窗，绕槛金铃吠小厖。自教梨园新子弟，生来不解听南腔。
清溪竹枝词·其六
作者：钱澄之
朝代：明
体裁：词

朱阑画舸尾相衔，次第更番奏管弦。火树银花通夜赛，国公府内看灯船。
清溪竹枝词·其四
作者：钱澄之
朝代：明
体裁：词

节近端阳蒲草香，家家少妇赁衣裳。妆成出市谁人看，辛苦儿郎一月忙。
清远峡
作者：钱澄之
朝代：明
体裁：五言律诗

南海伤心路，今晨峡口还。绿吹罗带水，青染画图山。捷鼠偷衔果，趺猿梦献环。馀生经此地，寂寞一跻攀。
渚溪
作者：钱澄之
朝代：明
体裁：五言律诗

磻阳不可过，小渚避风湍。盗出因湖阔，船多得港宽。僧诬神托梦，队借长充官。局促篷窗里，聊偷一夜安。
渡江寄嘉树
作者：钱澄之
朝代：明
体裁：七言律诗

石路荒亭细雨催，思家为趁北风回。舟藏港内人私觅，水浸篱根店且开。远树遥知分汛近，孤篷愁煞剪江来。料君未审曾登岸，犹听狂飙几度猜。
渡洛水望二室怀登封叶慕庐明府·其一
作者：钱澄之
朝代：明
体裁：五言律诗

我从洛口渡，马首万芙蓉。念子弹琴处，门前翠几重。云开分少室，月出正中峰。夜半吟诗罢，时闻岳顶钟。
渡洛水望二室怀登封叶慕庐明府·其二
作者：钱澄之
朝代：明
体裁：五言律诗

成皋迂道出，特地避嵩山。常恐游人意，遥存苍翠间。俗情宁足怪，吾事肯空还。定拟寻仙令，秋来到处攀。
游云间夜渡泖宿长水塔同子存亭彦作·其一
作者：钱澄之
朝代：明
体裁：五言律诗

奇云向夕起，出港意徜徉。孤塔馀毫末，扁舟入混茫。境虚邀月早，波动引星长。极目知何际，凭轩酒一觞。
游云间夜渡泖宿长水塔同子存亭彦作·其二
作者：钱澄之
朝代：明
体裁：五言律诗

小艇当阶系，开樽风满楼。水光三泖接，灯影一栏浮。牛女情先渡，鱼龙气早秋。所思迟不见，烟树隔中流。
游兴
作者：钱澄之
朝代：明
体裁：七言律诗

庑下春停生计疏，救饥何处有陶奴。三更梦醒邻家磬，独树声翻屋上乌。小婢对门能质酒，病妻扫叶自烧炉。故园江畔难归去，为报梁鸿欲适吴。
游玉华洞·其一
作者：钱澄之
朝代：明
体裁：七言律诗

搜奇曲曲杳难传，稽首灵岩礼大仙。乞药青囊藏几许，飏风宝盖卓何年。玉田秋净沙为岸，丹灶宵寒火似然。灭烛回看疑梦里，惊心残月五更天。
游玉华洞·其二
作者：钱澄之
朝代：明
体裁：七言律诗

掩袖冲寒洞口风，小桥藓合路才通。半空楼阁攀难上，满壁人天塑未工。宝幔虚疑藏姹女，玉棺岂办葬仙翁。幽玄自是栖真窟，我愿乘云戏碧空。
游龙隐回夜饮杨武陵宅醉作
作者：钱澄之
朝代：明
体裁：七言律诗

久拼文酒老天涯，令节招寻秋兴赊。才放白云辞洞府，更邀明月醉侯家。楼船自昔推杨仆，幕府何人议孟嘉。莫道落英无可泛，筵前秀色正如花。
湖上书怀呈陈卧子司理
作者：钱澄之
朝代：明
体裁：七言律诗

白苧春城夜雨过，问君豪气近如何。早闻越国文风变，自到杭州诗兴多。执法几时虚贯索，谈兵无计挽天河。狂生不敢频趋谒，自借湖山发啸歌。
湖孰种菜歌
作者：钱澄之
朝代：明
体裁：古风

金陵城东湖孰村，中有隐者开平孙。通侯甲第今已矣，意气豪华无复存。开平去今凡几代，五王之后惟君在。往昔争言青门瓜，如今独数湖孰菜。问谁种菜满畦新，一家生计只三人。终岁把锄菜畦里，妇能炊饭儿负薪。为君妇亦太辛苦，娇贵当年难比数。翟珈赐出小侯妻，珠翠裹成上公女。都人犹记嫁时装，如云妾媵烂生光。台前照镜轮梳髻，架上熏衣派管香。一朝散去竟何有，相对惟馀双白首。早从府内厌笙歌，还向村中操井臼。村中井臼倚柴扉，卖菜还愁终岁饥。夜长不肯燃薪坐，十指侵寒绽故衣。东川子孙公主裔，妻孥行汲心常愧。闻说君妇尽伤情，无心更拟求奴婢。
湖孰种菜歌
作者：钱澄之
朝代：明

金陵城东湖孰村，中有隐者开平孙。通侯甲第今已矣，意气豪华无复存。开平去今凡几代，五王之后惟君在。往昔争言青门瓜，如今独数湖孰菜。问谁种菜满畦新，一家生计只三人。终岁把锄菜畦里，妇能炊饭儿负薪。为君妇亦太辛苦，娇贵当年难比数。翟珈赐出小侯妻，珠翠里成上公女。都人犹记嫁时装，如云妾媵烂生光。台前照镜轮梳髻，架上熏衣派管香。一朝散去竟何有，相对惟余双白首。早从府内厌笙歌，还向村中操井臼。村中井臼倚柴扉，卖菜还愁终岁饥。衣长不肯燃薪坐，十指侵寒绽故衣。东川子孙公主裔，妻孥行汲心常愧。闻说君妇尽伤情，无心更拟求奴婢。
溪夜
作者：钱澄之
朝代：明
体裁：五言律诗

驻楫山容净，寒潮夜落滩。乱来渔艇少，烽定鸟巢安。露湿移舟重，村空得酒难。岸边茅屋在，篱壁已全残。
溪默闻莺同仲芳尔斐子存交让作
作者：钱澄之
朝代：明
体裁：七言律诗

玉霍轩开万绿盈，绿阴深处坐啼莺。溪边雨过依然默，槛外风来忽有声。小竖学歌听欲涩，衰翁倦寝梦还惊。秋宵记得临池酌，脆管娇喉一样清。
滕王阁同方绣山敦四宴集得风字·其一
作者：钱澄之
朝代：明
体裁：七言律诗

滕王高阁耸层空，乘兴登临二阮同。槛外云山馀旧恨，城头鼓角送秋风。天时已变江流里，人事常悲夕照中。却怪来游词客少，子安诗句至今雄。
滕王阁同方绣山敦四宴集得风字·其二
作者：钱澄之
朝代：明
体裁：七言律诗

章江门外已成烽，高阁重开与昔同。村市半沉秋后水，帆樯争趁晚来风。他乡对酒偏难醉，胜地题诗不易工。遥指西山苍翠里，几人曾见探芝翁。
滩上
作者：钱澄之
朝代：明
体裁：古风

乱石拒中川，奔流东西折。狞如猛兽蹲，矫若苍鹰掣。其阴下深潭，连崖疑积铁。向阳何皑皑，琢玉堆寒雪。玲珑造化工，洼泬风湍齧。雷声喧斗争，冲坚势欲决。得罅弃之去，馀怒恣荡撇。舟楫凛生愁，登眺纷可悦。遥见上滩船，牵缆常恐绝。同心幸能济，群力亦已竭。羡彼垂钓翁，独坐岩际阅。
漓江泛舟行为杨武陵赋
作者：钱澄之
朝代：明
体裁：古风

桂林好客武陵侯，邀我九月虞山游。虞山酒罢月初出，乘月还泛漓江舟。水清沙白石磊磊，小艇一系放上流。酒船坐客歌船并，隔船小伎司酒筹。丝管啁啾鼓吹乱，忽然声绝扬清讴。是时天气方高秋，四山苍苍烟雾收。中流放棹船不动，听曲大鱼低昂浮。曲终月皎四方静，更鼓声声城上楼。城上人语不敢睡，城门不锁彻夜留。城边怪石如人立，醉中认是侯家驺。侯家劝客樽如卣，夜深客醉劝不休。主人一饮尽数斗，坐客何人堪献酬。送客归去月更好，洗杯对月回船头。我时醉卧还侧耳，笙歌水上去悠悠。
漓江泛舟行，为杨武陵赋
作者：钱澄之
朝代：明

桂林好客武陵侯，邀我九月虞山游。虞山酒罢月初出，乘月还泛漓江舟。水清沙白石磊磊，小艇一双放上流。酒船坐客歌船并，隔船小伎司酒筹。丝管啁啾鼓吹乱，忽然声绝扬清讴。是时天气方高秋，四山苍苍烟雾收。中流放棹船不动，听曲大鱼低昂浮。曲终月皎四方静，更鼓声声城上楼。城上人语不敢睡，城门不锁彻夜留。城边怪石如人立，醉中认是侯家驺。侯家劝客樽如卣，夜深客醉劝不休。主人一饮尽数斗，坐客何人堪献酬！送客归去月更好，洗杯对月回船头。我时醉卧还侧耳，笙歌水上去悠悠。
漕卒行
作者：钱澄之
朝代：明
体裁：古风

西风天黄日欲晡，江船不行驻芜湖。一时惊呼避漕艘，篙师邪许千樯俱。移船北岸望南岸，遥闻南岸船叫呼。短襦帕首直上船，攫夺衣裾付酒垆。独有官兵船不开，提刀伐缆声如雷。何者官兵前与斗，血肉模糊无敢救。公然缚去置桅前，勒要都尉米与钱。朝廷官兵且如此，何况沿江估客船。
漫兴
作者：钱澄之
朝代：明

趁艇穿桥去复还，千村今有几村烟！雪埋橡栗朝无食，风入牛衣夜不眠。漂母未知亭长厌，野人莫字庾公贤！荆州御史同为客，独许张融寄小船。篷窗积雨累旬淹，眼暗河山万恨添。裹颊几家留郤鉴，叩门何处乞陶潜！巾裾自取居人怪，面目还遭路鬼嫌。饮泣江头通不寐，黄星夜夜向南佔。
漫兴·其一
作者：钱澄之
朝代：明
体裁：五言律诗

篱落参差出，孤吟水上楼。高窗时见虎，深巷早归牛。白米经年饭，香醪隔岁留。输租冬已了，县吏莫苛求。
漫兴·其一
作者：钱澄之
朝代：明
体裁：七言律诗

趁艇穿桥去复还，千村今有几村烟。雪埋橡栗朝无食，风入牛衣夜不眠。漂母未知亭长厌，野人莫字庾公贤。荆州御史同为客，独许张融寄小船。
漫兴·其一
作者：钱澄之
朝代：明

趁艇穿桥去复还，千村今有几村烟！雪埋橡栗朝无食，风入牛衣夜不眠。漂母未知亭长厌，野人莫字庾公贤！荆州御史同为客，独许张融寄小船。
漫兴·其三
作者：钱澄之
朝代：明
体裁：五言律诗

一枕淹春色，经旬苦昼阴。莺花游子梦，鲑菜野人心。画壁雨痕破，斋厨雀角侵。柴扉依绝涧，镇日有清音。
漫兴·其二
作者：钱澄之
朝代：明
体裁：五言律诗

林僻惊人过，山空独往迟。花钿仙女幔，鸡黍土神祠。微雨不开户，白云时在篱。野翁来饷客，驯犬亦相随。
漫兴·其二
作者：钱澄之
朝代：明
体裁：七言律诗

篷窗积雨累旬淹，眼暗河山万恨添。裹颊几家留郗鉴，叩门何处乞陶潜。巾裾自取居人怪，面目还遭路鬼嫌。饮泣江头通不寐，黄星夜夜向南占。
漫兴·其二
作者：钱澄之
朝代：明

篷窗积雨累旬淹，眼暗河山万恨添。裹颊几家留郤鉴，叩门何处乞陶潜！巾裾自取居人怪，面目还遭路鬼嫌。饮泣江头通不寐，黄星夜夜向南佔。
漫述口号·其一
作者：钱澄之
朝代：明
体裁：七言律诗

江村地僻少逢迎，自分长贫过此生。安命岂真关道力，求人何处有交情。稚孙教得留书种，穷子能专事笔耕。口腹所需于世少，算来无事可经营。
漫述口号·其二
作者：钱澄之
朝代：明
体裁：七言律诗

近来稍觉费踌躇，为祀先人勉搆庐。长点香灯供木主，渐谋梨枣刻遗书。家规成付诸孙守，祠屋分同仲子居。此事未完心不了，且随缘去看何如。
漱广赠衣
作者：钱澄之
朝代：明
体裁：七言律诗

卖文无计减穷愁，依旧飘零魏里游。夜雨乍寒先报客，朝霜初重未谋裘。梦随红叶三江棹，句就黄花一县秋。昨日绨袍亲解赠，著来还上酒家楼。
潘括苍广文三十初度为赋思河墅篇寄蜀藻
作者：钱澄之
朝代：明
体裁：古风

河墅近接西龙眠，有翁拥膝须皓然。书签酒盏不离手，况是西风红叶天。晚来少子心笃爱，晨夕赖以安林泉。胡为早岁服官职，系身吴下广文毡。吴下广文居无屋，举家饥待龙眠谷。上官手版谒无时，博士瘦羊苦不足。念翁与我谊气深，常时埽榻留我宿。盘中往往故乡味，犹出山厨翁旨蓄。九月晦日初度辰，含悽远忆河墅亲。诗成稿付门人写，岁俭眉为诸孙颦。此日洒门延贺客，此时置酒约比邻。屈指他乡亲戚聚，遥知上坐老词人。
潘澹生索赠
作者：钱澄之
朝代：明
体裁：七言律诗

城西大宅半荒墟，中有幽人小阁居。好洁市廛行亦少，耽閒官长见全疏。看山屋碍惟张画，映日窗明独点书。更羡内君承雅志，茶香酒酽手亲储。
潘蜀藻邀同方尔从舒怀祝山如刘尔雅陈季白潘彦升集石经斋即席
作者：钱澄之
朝代：明
体裁：七言律诗

潘岳閒居愿不乖，诛茅小搆石经斋。罢修碧槛惟栽竹，特闭朱门改用柴。诗卷敢为慈母较，酒杯偏喜故人偕。谈深烛尽西风夜，落叶萧萧暗满阶。
潜山道上雨过望云中天柱峰
作者：钱澄之
朝代：明
体裁：七言律诗

千峰迷失雨馀天，忽向云端睹岳莲。白满虚空遮不到，黛参霄汉望如悬。危樯直出银河上，高髻平窥玉案前。莫是巨灵伸指起，腰躯犹在雪堆眠。
潜山道中送迦陵上人之越并寄翁山禅师
作者：钱澄之
朝代：明
体裁：五言律诗

翁山吾畏友，之子亦同流。为赴祖庭约，因成天柱游。万山随片笠，一钵入孤舟。烦语祁园客，吾心自此休。
澹归江上过寄讯云为碗头僧八月矣顷从庐山来期余长干聚首忻慨成诗
作者：钱澄之
朝代：明
体裁：七言律诗

炉峰何意跛能登，消息初疑尺素凭。早信皈依缘谤佛，但存血气总为僧。相期塔寺寻方丈，怕过钟山望孝陵。来往吾庐江上近，扁舟底事兴难乘。
瀼溪访江在湄道上即事·其一
作者：钱澄之
朝代：明
体裁：七言律诗

津城雨住遍春泥，路过浮桥问瀼溪。湓浦水添新涨阔，匡庐云截晓峰齐。掉头帽为看山侧，勒马缰因恋草低。想见江淹诗兴勇，清篇多在笋舆题。
瀼溪访江在湄道上即事·其三
作者：钱澄之
朝代：明
体裁：七言律诗

经旬阴雨不知春，入境欣逢霁色新。时事自宜安小邑，山川何幸得词人。诗于作吏偏增妙，官比居家似更贫。莫谓此乡民俗犷，也因清白渐知驯。
瀼溪访江在湄道上即事·其二
作者：钱澄之
朝代：明
体裁：七言律诗

短桥瘦马日将斜，遥指孤城路不赊。麦陇离披伤雨叶，菜田零落隔冬花。堤崩迂辔寻荒径，水涸牵舟覆浅沙。一带炊烟知近县，鼓声应报晚升衙。
瀼溪访江在湄道上即事·其四
作者：钱澄之
朝代：明
体裁：七言律诗

落落官衙草市围，宦游心事已全违。地偏且喜逢迎少，俗陋惟疑唱和稀。时埽高斋留客榻，聊资薄禄奉亲闱。逋租徵罢庭无讼，彩笔花存任意挥。
灯夕
作者：钱澄之
朝代：明
体裁：五言律诗

古寨风尘外，居民不避秦。花灯阗小市，箫鼓入新春。红粉娇村寺，黄童赛土神。凄凉门外月，照见鬓华新。
灵塔寺示我静上人
作者：钱澄之
朝代：明
体裁：七言律诗

灵塔寺边来往频，每怜奇石卧溪滨。回舟驻楫寻遗迹，入院开关见道人。须喜同年依例白，花矜邻圃逐时新。小桥曲室安心处，那得从君结净因。
灵寿洞
作者：钱澄之
朝代：明
体裁：古风

杖策寻春山，荆棘不可披。路逢樵采人，曲折导所之。果然得洞口，石壁青离奇。砉焉裂深壑，洞门俯可窥。二子踊跃下，顾我筋力衰。岂知高兴发，还忘磴道危。遥见岩际石，翩如云下垂。石屋与浮渡，灵奥宛在兹。所窥洞门内，幽幽堂有基。其背得深穴，杳冥不可知。高低石可坐，皆是昔人支。薪榛閟已久，出现应有时。遂陈所携酒，欣然酌数卮。自庆七十馀，陟降不言疲。酌罢扶醉出，馀兴还赋诗。
灵隐宿绿天僧阁同魏子存作
作者：钱澄之
朝代：明
体裁：七言律诗

祖庭喧处一庐幽，上座邀同老友游。路滑苍苔惟恃杖，阶平红树特开楼。酒杯烛下僧同把，诗料峰前客自收。倘得住山时唱和，白莲社作老堂头。
煤山
作者：钱澄之
朝代：明
体裁：七言律诗

玄武门通一水环，君王遗恨满煤山。廷争未必南迁谬，驾出犹闻夜阻还。沧海日沉长此暗，青天龙去有谁攀。即今御苑伤心地，草渍啼鹃旧血斑。
熊村被掠
作者：钱澄之
朝代：明
体裁：五言排律

出关吾意放，落日畏途偏。岂有戴渊念，应无李涉贤。风尘新白发，灯火旧青毡。多难淹三载，为贫验一肩。宦悲游子薄，装动健儿怜。野寺寻鞍马，空山乱卷篇。琴书留啸咏，枕被失安眠。江路今如此，前程意惘然。
熊村被掠
作者：钱澄之
朝代：明

出关吾意放，落日畏途偏。岂有戴渊念，应无李涉贤！风尘新白发，灯火旧青毡。多难淹三载，为贫验一肩。宦悲游子薄，装动健儿怜。野寺寻鞍马，空山乱卷篇。琴书留啸咏，枕被失安眠。江路今如此，前程意惘然！
燕台送别稽田还里
作者：钱澄之
朝代：明
体裁：七言律诗

蓟门秋到暑初残，萧寺松声送客寒。亡命互怜双鬓在，破巢敢望一枝安。衰年故旧分携苦，晚岁行藏自信难。我有长歌歌不得，恐题往事重悲酸。
燕巢行
作者：钱澄之
朝代：明
体裁：古风

燕子飞来绕人屋，屋里檐前看不足。几回寻得屋可栖，却向春田衔新泥。春来雨多泥嫌湿，燕子巢成梁上立。傍人相贺燕有巢，岂知心为黄口劳。黄口在巢燕飞去，时时得食衔来哺。长得雏成能学飞，燕子辞巢何处归。丁宁向雏如有诉，明年记取旧巢处。明年雏燕堂前见，人犹认是衔泥燕。旧燕营巢新燕补，勿负巢边燕子语。
燕江郑元彦孝廉兰谷山房索题
作者：钱澄之
朝代：明
体裁：七言律诗

孝廉茅屋傍溪开，谷口还饶入世才。閒怪白云穿幔去，远邀流水绕门回。千峰月向松间出，三径人从竹里来。独有一窗分老友，夜深读罢共衔杯。
牛首·其一
作者：钱澄之
朝代：明
体裁：五言律诗

不到牛头寺，于今二十年。那知崖际阁，重向乱中眠。城郭青峰里，帆樯落照边。时闻江右客，泣指上河烟。
牛首·其二
作者：钱澄之
朝代：明
体裁：五言律诗

监院旧相识，扶筇特地寻。饥寒离虎穴，粥饭有丛林。接众此时事，住山他日心。可能求斗室，容我拥炉吟。
牛首访铁汉上人
作者：钱澄之
朝代：明
体裁：七言律诗

荒寺东偏一径芜，欲登天阙过门呼。山腰精舍多藏酒，殿角诸僧好畜须。密叶乍喧知鼠坠，短筇懒策倩狙扶。道人负米来村外，留我伊蒲不厌粗。
牛首重过桃花涧
作者：钱澄之
朝代：明
体裁：七言绝句

桃花涧上有精庐，二十年前此读书。遍觅临溪房不见，被僧改作行人居。
牧童词
作者：钱澄之
朝代：明
体裁：古风

野老朝起早，送牛出柴门。倚门嘱稚子，慎勿离近村。骑牛穿坂去，同类聚正喧。得类任牛放，岂复忆翁言。大牛下溪卧，新犊沙上奔。不知远与近，随路啮草根。隔林遥相呼，白牯过前墩。彀鞭叱之返，詈骂理亦存。老翁盼不归，裹饭候黄昏。
独坐·其一
作者：钱澄之
朝代：明
体裁：五言律诗

独坐浑无赖，开书送寂寥。双禽鸣水槛，一鸟抱春条。水懒溪边碓，风閒树顶瓢。偷生兵火内，莫叹鬓华飘。
独坐·其三
作者：钱澄之
朝代：明
体裁：五言律诗

元亮诗难和，留侯传莫看。草滋新雨碧，花恋故枝寒。门户全经乱，乾坤讵肯宽。最怜吞饵苦，挥手弃渔竿。
独坐·其二
作者：钱澄之
朝代：明
体裁：五言律诗

废宅无来往，溪鸥共钓矶。浮萍先雨噪，聚箨逐风飞。草木朝昏变，云山去往违。饥来葵可饭，敢羡首阳薇。
独步
作者：钱澄之
朝代：明
体裁：五言律诗

春原閒纵目，暝色满山村。野雉冲人起，田蛙对客蹲。樵归烟火处，僧掩夕阳门。徙倚苍茫里，幽心谁与论。
独漉篇赠龚仲震
作者：钱澄之
朝代：明
体裁：四言诗

独漉独漉，水深石大。逆水西上，激我舟破。兄弟弃家，远奉庭帏。一朝父死，失路分飞。身犯白刃，以代老亲。斫颊断指，右手独存。哀哀扶榇，行乞江滨。父死不葬，何以为人。我有雄剑，夜夜龙吼。赠君报仇，取血沥酒。远望乡土，山川阻长。一日三哭，使我心伤。
狭邪行
作者：钱澄之
朝代：明
体裁：古风

少年事豪侠，日暮倡家游。倡家有美女，见人佯娇羞。象床慵不起，反下珠帘钩。门前马声嘶，意气拥道周。开我同心窗，坐我合欢楼。金盘罗珍馔，宝扇扬清讴。芳芬左右生，盼睐光辉流。闻说张公子，恐是龙雒侯。
猛虎词
作者：钱澄之
朝代：明
体裁：古风

野人独在山中宿，黄昏关门虎绕屋。猛犬狺狺不敢嗥，栏入人家取牛犊。往时虎出见弩惊，如今腰弩纵虎行。牛犊食尽虎不去，山县有田谁为耕。
献玉篇
作者：钱澄之
朝代：明
体裁：古风

端州城中驻黄屋，南海士人献双玉。上言得自南海旁，渔人海上夜见光。明晨网鱼鱼眼动，剖鱼得玉如玺方。是时天子新御极，玉献满朝动颜色。诏出此玉付玉工，琢成纽鼻蟠蛟龙。篆作皇帝受命宝，髣髴传国玺与同。我闻此玺秦世造，当时刀笔何精妙。胡主驮入沙漠亡，上国物存安足道。帝王应运非偶然，中兴必有符瑞先。玺亡沙漠胡运尽，玉呈南海天意旋。小臣且收卞和泪，抃手恭陈献玉篇。
献玉篇
作者：钱澄之
朝代：明

端州城中驻黄屋，南海士人献双玉。上言得自南海旁，渔人海上夜见光。明晨网鱼鱼眼动，剖鱼得玉如玺方。是时天子新御极，玉献满朝动颜色。诏出此玉付玉工，琢成纽鼻蟠蛟龙。篆作皇帝受命宝，髣髴传国玺与同。我闻此玺秦世造，当时刀笔何精妙。胡主驮入沙漠亡，亡国物存安足道！帝王应运非偶然，中兴必有符瑞先。玺亡沙漠胡运尽，玉呈南海天意旋。小臣且收卞和泪，抃手恭陈献玉篇。
猺獞行
作者：钱澄之
朝代：明
体裁：古风

昭江江边夹板猺，茅屋架在青山腰。男旋女绕坐不卧，斫取松明通夕烧。女儿梳头亦有日，朔日杀豕涂豕膋。夹板囊头发双绾，丈夫耕荒妇采樵。獞女娟娟溪边白，鸦鬟堆漆前覆额。见人欲逝如鸟惊，细摺花裾古襞积。猺獞亦杂村民住，村民往往著猺布。能通华语赐以冠，猺中奉之为猺官。獞人并受猺官制，呼我华人皆为帝。仙回洞里多猺田，如今尽属官兵佃。嗟尔猺獞奉官毋犯法，尔不见仙回之猺田尽没。
玉川门里有山径绝险可达万松坪是无可师手开看三叠泉孙鲁山再为剪刈诗以志之
作者：钱澄之
朝代：明
体裁：七言律诗

玉川竟达五峰巅，铁壁千层一径悬。绕石阴森寒白昼，随泉宛转上青天。新修隘路椒园叟，旧阁荒途药地禅。要自此中亲到过，些些丘壑笑龙眠。
王个庵长君吉初索赠
作者：钱澄之
朝代：明
体裁：七言律诗

文贞名德泽无穷，又见诸雏五色同。雅致总无华胄习，奇姿多出世家中。每逢故旧情偏恋，为乞篇章速岂工。十七年前今太守，也曾催索老诗翁。
王以介太史出参江西督储叙别·其一
作者：钱澄之
朝代：明
体裁：七言律诗

早岁为儒典石渠，借才暂出叱熊车。舳舻自转司农粟，膏火仍亲太史书。老友禅关深望护，前贤讲席未应虚。柴桑大有遗民在，肯过浔阳一式庐。
王以介太史出参江西督储叙别·其二
作者：钱澄之
朝代：明
体裁：七言律诗

内史持筹佐大藩，南州久困转输繁。要知治赋循良绩，早验居乡长者言。国课正严宁望减，民情少缓即为恩。遥遥泽沛西江水，可有馀波溉里门。
王元倬移居巷西约同姚伯右杨炯伯王杲青陈玺侯小集
作者：钱澄之
朝代：明
体裁：七言律诗

江村归去信难通，每念南陔老病翁。徙宅不曾离巷北，避嚣仍可号墙东。此身幸在宁嗟困，吾道虽非未算穷。试看樽前无杂客，论心犹有数人同。
王宓草为写少陵进艇图见赠索题其上并以奉酬
作者：钱澄之
朝代：明
体裁：七言律诗

小构江村尽室栖，客来谬拟浣花溪。芙蓉碍港推舟过，鱼蟹收罾拄杖携。任意写真幽事合，按图举似土人迷。敲针画局皆如见，指点篷窗愧老妻。
王敬哉先生初度相邀为西山之游不获去却寄
作者：钱澄之
朝代：明
体裁：七言律诗

西山苍翠望中浮，屡荷招携不自由。闻过桑乾欺道险，直骑叱拨乱溪流。挥毫未倦通宵兴，缓辔全收满路秋。即使追陪吾已惫，似君老健正堪游。
王敬哉宗伯邀同诸子集丰台别业看芍药即事·其一
作者：钱澄之
朝代：明
体裁：五言律诗

十里丰台路，前朝万柳园。出城晴景好，夹道树阴繁。白屋栽花业，青郊放水村。尚书期客早，载酒候篱门。
王敬哉宗伯邀同诸子集丰台别业看芍药即事·其三
作者：钱澄之
朝代：明
体裁：五言律诗

烂熳百花丛，相携半老翁。色欺霜鬓白，梦倚晓妆红。岁月交游重，云泥臭味同。开年无酒兴，今日醉春风。
王敬哉宗伯邀同诸子集丰台别业看芍药即事·其二
作者：钱澄之
朝代：明
体裁：五言律诗

鞍马林间簇，看花客早来。苍苔三径破，红药万枝开。照席霞同灿，铺阶锦漫裁。最怜初放好，不用煖风催。
王敬哉宗伯邀同诸子集丰台别业看芍药即事·其四
作者：钱澄之
朝代：明
体裁：五言律诗

小构殊疏豁，凭轩朵朵浮。可怜沧海客，重伴子房游。多病诗全减，追欢量不留。坐中无俗士，一釂一篇酬。
王生行
作者：钱澄之
朝代：明
体裁：古风

生平读书鄙范雎，倚秦报怨志何卑。安国老秃容狱吏，死灰复然宁介意。况我与生萍水遭，穷途膜外何足异。徐公一饭今不忘，生也意乌色难当。患难逢人觅颜色，盛气相加近不得。昔时见君多怒嗔，岂知君意极可亲。王生多愧吴中事，吴中来者皆故人。
甘蕉诗·其一
作者：钱澄之
朝代：明
体裁：七言绝句

长夏风清暑未消，南窗初见种芭蕉。那知一月干霄上，玉露从天不待邀。
甘蕉诗·其三
作者：钱澄之
朝代：明
体裁：七言绝句

秋声夜向客窗闻，玉液初沾齿颊芬。道是天浆能益寿，朝朝亲摘与平分。
甘蕉诗·其二
作者：钱澄之
朝代：明
体裁：七言绝句

尽着西风晓夜催，偏能结实在霜台。堂餐饫遍天厨昧，退食还承露一杯。
甘蕉诗·其四
作者：钱澄之
朝代：明
体裁：七言绝句

蓬瓣层层向晓倾，金盘掌上漫劳擎。老夫未有相如渴，聊解襄阳昨夜酲。
生挽醉死歌洪生丹霞索赠
作者：钱澄之
朝代：明
体裁：古风

吴下达人韩学士，得人饮酒即欢喜。家贫无日不开尊，劝客不醉不肯止。门下有客洪丹霞，酒行觞政纷相委。丹霞司令令无颇，于人常恕于己苛。满斟更请移灯照，馀沥还教受罚多。又好与人酣拇战，输家得酒如卷波。自说夜深酒肠大，已见烛下朱颜酡。即时醉死无不可，但要生前人挽我。挽歌听罢倒便眠，刘郎有锸何须荷。世上那肯埋醉人，伯伦此愿终相左。不如中山买来千日酒，死去千日仍出土。临期携酒上坟头，扶君起坐为君寿。所苦千日之内坟未开，学士独坐空搔首。
甫抵德安觅彭然石即遇喜极有作·其一
作者：钱澄之
朝代：明
体裁：五言律诗

汗漫寻郧渚，维舟问所思。仆夫聊遣觅，老友若相期。鞍马冲泥至，形容觌面疑。一时惊喜极，不暇诉心悲。
甫抵德安觅彭然石即遇喜极有作·其二
作者：钱澄之
朝代：明
体裁：五言律诗

肠断漓江别，偷生二十年。僮奴一半在，故旧几人旋。寄我书随答，怀君诗已传。最伤添老泪，犹念小儿贤。
田园杂诗
作者：钱澄之
朝代：明

仲春遘时雨，既雨旋亦晴。百草吐生意，众鸟喧新声。纷纷群动出，各各有其营。孰是形骸具，而怀安居情。秉耒赴田皋，叱牛出柴荆。耒耜非素习，用力多不精。老农悯我拙，解轭为我耕。教以驾驭法，使我牛肯行。置酒谢老农，愿言俟秋成。今晨放大牛，水田调生犊。稚子原上呼，有客访茅屋。田乌噪正喧，招手去何速。念此为谁欤，有马又有仆。舍耕还入门，友谊素云笃。田潦湿我衣，泥涂沾我足，且为解袯襫，易我揖让服。故人持不听，讶我未免俗。呼儿出草堂，敕厨炊脱粟。我去送牛来，今夜留客宿。驾牛东皋上，有客问我经。我牛依田转，客亦随我行。请问大《易》旨，此理不易听。乾卦冠潜龙，遁世去其名。奇门称遁甲，乃能役九星。祇兹无首义，可农亦可兵。八卦周天转，六位以时成。时哉不可背，亦岂容将迎。朝为辇上客，夕为陇上耕。斯义如转圜，指出子应聆。顾客且安坐，吾牛不肯停。东园有嘉树，开花照昏晓。一为葛藟萦，遂使枝条槁。枝条既以尽，葛藟萦未了。我欲解其缠，轇轕死相抱。念此不能除，斩断乃为好。斩藤树亦伤，藤去树以保。今晨心目旷，宿秽净如扫。乐哉嘉树柯，且复惜其老。寄言种树人，此物去宜早。屋上春鸠鸣，田家谷始播。时雨催我还，倚锸檐前坐。牧童去未归，雨声听渐大。时雨岂不嘉，所虑老牛饿。自往唤牧童，牵牛入兰卧。我牛既以来，我锸行须荷。田畴及时治，况复雨初过。亦知冒雨寒，为农焉敢惰。春天不久晴，衣垢及时浣。身上何所著，敝襦及骭短。家人念我寒，一杯为斟满。酒满不可多，农事不可缓。奋身田野间，襟带忽以散。乃知四体勤，无衣亦自暖。君看狐貉温，转使腰肢懒。人生会有尽，行止非自由。止亦不可趣，行亦不可留。如何柴桑叟，汲汲为此忧。终年痛饮酒，冀以忘其愁。吾身听物化，化及事则休。当其未化时，焉能弃所谋。有子亦须教，有田亦望收。天心与人事，何息不周流。我不离世间，而愿与天游。焉能外亲戚，视之同聚沤。乃知黄老书，不如孔与周。
田园杂诗·其一
作者：钱澄之
朝代：明
体裁：古风

夙昔慕躬耕，所乐山泽居。忧患驱我远，常恐此志虚。十年一言归，旧宅已焚如。嗟我昆与弟，茅茨倚废墟。徘徊靡所栖，还结田中庐。结庐虽不广，床席容有馀。床上何所有，一二古人书。荧荧陂上麦，青青畦间蔬。日入开我卷，日出把我锄。
田园杂诗·其七
作者：钱澄之
朝代：明
体裁：古风

骂牛东皋上，有客问我经。我牛依田转，客亦随我行。请问大《易》旨，此理不易听。乾卦冠潜龙，遁世去其名。奇门称遁甲，乃能役九星。祇兹无首义，可农亦可兵。八卦周天转，六位以时成。时哉不可背，亦岂容将迎。朝为辇上客，夕为陇上耕。斯义如转圜，指出子应聆。顾客且安坐，吾牛不肯停。
田园杂诗·其三
作者：钱澄之
朝代：明
体裁：古风

一春勤稼穑，草木荒东园。今晨始芟刈，逝将除其根。良苗常恐短，恶草常苦繁。腰斧伐荆棘，用以卫篱藩。荆棘伤我手，淋漓手中痕。手伤不足道，篱弱何以存。家人挈酒至，满斟在瓦盆。劝我饮一醉，颓然卧前轩。前轩无人来，春风开我门。
田园杂诗·其三
作者：钱澄之
朝代：明

驾牛东皋上，有客问我经。我牛依田转，客亦随我行。请问大《易》旨，此理不易听。乾卦冠潜龙，遁世去其名。奇门称遁甲，乃能役九星。祇兹无首义，可农亦可兵。八卦周天转，六位以时成。时哉不可背，亦岂容将迎。朝为辇上客，夕为陇上耕。斯义如转圜，指出子应聆。顾客且安坐，吾牛不肯停。东园有嘉树，开花照昏晓。一为葛藟萦，遂使枝条槁。枝条既以尽，葛藟萦未了。我欲解其缠，轇轕死相抱。念此不能除，斩断乃为好。斩藤树亦伤，藤去树以保。今晨心目旷，宿秽净如扫。乐哉嘉树柯，且复惜其老。寄言种树人，此物去宜早。
田园杂诗·其九
作者：钱澄之
朝代：明
体裁：古风

晨兴理园圃，有虫啮我蔬。根株既伤损，枝叶还萧疏。我心不忍杀，弃之临路隅。弃已还复出，此岂能尽除。况且扰邻畦，彼蔬亦何辜。念当护此生，慨焉挥锹锄。遂令书苗物，戮尽无复馀。借问好生人，此义将焉如。
田园杂诗·其二
作者：钱澄之
朝代：明

今晨放大牛，水田调生犊。稚子原上呼，有客访茅屋。田乌噪正喧，招手去何速。念此为谁欤，有马又有仆。舍耕还入门，友谊素云笃。田潦湿我衣，泥涂沾我足，且为解袯襫，易我揖让服。故人持不听，讶我未免俗。呼儿出草堂，敕厨炊脱粟。我去送牛来，今夜留客宿。
田园杂诗·其二
作者：钱澄之
朝代：明
体裁：古风

仲春遘时雨，既雨旋亦晴。百草吐生意，众鸟喧新声。纷纷群动出，各各有其营。孰是形骸具，而怀安居情。秉耒赴田皋，叱牛出柴荆。耒耜非素习，用力多不精。老农悯我拙，解轭为我耕。教以驾驭法，使我牛肯行。置酒谢老农，愿言俟秋成。
田园杂诗·其五
作者：钱澄之
朝代：明
体裁：古风

在昔江村田，贫者才数亩。父老能力耕，子弟无游手。春秋聚比邻，半为垂白叟。泥饮不能归，往往卧路口。自经丧乱来，此会散已久。今年更作社，四邻能来否。社公犹有神，邻翁亦有后。呼儿牧鸡豚，命妪酿新酒。岂惟祖德存，抑使风俗厚。回头语子孙，世世毋相负。
田园杂诗·其八
作者：钱澄之
朝代：明
体裁：古风

东园有嘉树，开花照昏晓。一为葛藟萦，遂使枝条槁。枝条既以尽，葛藟萦未了。我欲解其缠，轇轕死相抱。念此不能除，斩断乃为好。斩藤树亦伤，藤去树以保。今晨心目旷，宿秽净如埽。乐哉嘉树柯，且复惜其老。寄言种树人，此物去宜早。
田园杂诗·其六
作者：钱澄之
朝代：明

人生会有尽，行止非自由。止亦不可趣，行亦不可留。如何柴桑叟，汲汲为此忧。终年痛饮酒，冀以忘其愁。吾身听物化，化及事则休。当其未化时，焉能弃所谋。有子亦须教，有田亦望收。天心与人事，何息不周流。我不离世间，而愿与天游。焉能外亲戚，视之同聚沤。乃知黄老书，不如孔与周。
田园杂诗·其六
作者：钱澄之
朝代：明
体裁：古风

今晨放大牛，水田调生犊。稚子原上呼，有客访茅屋。田鸟噪正喧，招手去何速。念此为谁欤，有马又有仆。舍耕还入门，乃是平生熟。田潦湿我衣，泥涂沾我足。且为解袯襫，易我揖让服。故人持不听，讶我未免俗。呼儿出草堂，敕厨炊脱粟。我去送牛来，今夜留客宿。
田园杂诗·其十
作者：钱澄之
朝代：明
体裁：古风

邻舍有老叟，念我终岁劳。日中挈壶榼，饷我于南皋。释耒就草坐，斟出尽浊醪。老叟自喜饮，三杯兴亦豪。纵谈三国事，大骂孙与曹。吕蒙尤切齿，恨不挥以刀。惜哉诸葛亮，六出计犹高。身殒功不就，言之气郁陶。嗟此异代愤，叟毋太牢骚。
田园杂诗·其十一
作者：钱澄之
朝代：明
体裁：古风

屋上春鸠鸣，田家谷始播。时雨催我还，倚锸檐前坐。牧童去未归，雨声听渐大。时雨岂不嘉，所虑老牛饿。自往唤牧童，牵牛入阑卧。我牛既以来，我锸行须荷。田畴及时治，况复雨初过。亦知冒雨寒，为农焉敢惰。
田园杂诗·其十七
作者：钱澄之
朝代：明
体裁：古风

人生会有尽，行止非自由。止亦不可趣，行亦不可留。如何柴桑叟，汲汲为此忧。终年痛饮酒，冀以忘其愁。吾身听物化，化及事则休。当其未化时，焉能弃所谋。有子亦须教，有田亦望收。天心于人事，何息不周流。我不离世间，而愿与天游。焉能外亲戚，视之同聚沤。乃知黄老者，不如孔与周。
田园杂诗·其十三
作者：钱澄之
朝代：明
体裁：古风

春天不久晴，衣垢及时浣。身上何所著，敝襦及骭短。家人念我寒，一杯为斟满。酒满不可多，农事不可缓。奋身田野间，襟带忽以散。乃知四体勤，无衣亦自暖。君看狐貉温，转使腰肢懒。
田园杂诗·其十二
作者：钱澄之
朝代：明
体裁：古风

盻盻水中蛙，嗷嗷陇上乌。土膏一以动，各有口腹需。田妇馌我饭，承筐置路隅。憔悴者谁子，似是久饿夫。问之不肯对，但指形容枯。我腹岂不枵，畏其委沟渠。拨饭与之贪，倾筐无复馀。饭已长跪谢，此恩漂母逾。我实悯子饥，宁为千金图。挥之使速去，毋用长者诬。
田园杂诗·其十五
作者：钱澄之
朝代：明
体裁：古风

鲁国有一士，中年不蓄妻。有酒惟孤斟，有床祇独栖。将旦候鸡鸣，入夜听乌啼。三冬布衾单，暖气无一丝。况复失中馈，长苦渴与饥。饥渴岂不苦，所得良自知。在世多不便，去之甘如饴。常恐怀其安，一旦不肯离。不离可奈何，吾其无此迷。
田园杂诗·其十六
作者：钱澄之
朝代：明
体裁：古风

上士守其中，下士劳其形。昼作形以惫，夕息神亦宁。放身草间卧，一卧不得醒。岂惟舒我体，亦以忘吾情。春耕思有雨，秋穫思有晴。终年旱潦忧，常恐秋无成。秋成听诸天，而我胡营营。我情岂忘欤，庶无他妄生。
田园杂诗·其十四
作者：钱澄之
朝代：明
体裁：古风

东家事诗书，西舍勤稼穑。本意在谋生，所期各有得。君看西舍翁，男耕女能织。娶妇既以勤，生子又得力。焉知翁室丰，今年大召客。割鸡秋极肥，出酒浓如漆。可怜东家子，终岁不饱食。夜愁儿女啼，昼愁租赋逼。天寒四壁空，相见无颜色。从此诫子孙，决志耕不惑。
田园杂诗·其四
作者：钱澄之
朝代：明

屋上春鸠鸣，田家谷始播。时雨催我还，倚锸檐前坐。牧童去未归，雨声听渐大。时雨岂不嘉，所虑老牛饿。自往唤牧童，牵牛入兰卧。我牛既以来，我锸行须荷。田畴及时治，况复雨初过。亦知冒雨寒，为农焉敢惰。
田园杂诗·其四
作者：钱澄之
朝代：明
体裁：古风

鸡鸣识夜旦，鸟鸣识天时。东皋人有声，我起毋乃迟。揽衣出门早，且复驱其儿。黄犊初教成，我锄子则犁。犁锄岂不苦，衣食道在兹。道傍一老父，颦蹙前致辞。言儿筋力薄，稼穑非所宜。诗书虽不尊，犹是祖父遗。如何舍素业，自甘辛苦为。多谢老父意，此意君未知。呼儿且饭牛，吾去烧东菑。
田家苦·其一
作者：钱澄之
朝代：明
体裁：七言律诗

老夫生计苦疏慵，学稼东皋拟自供。岂谓岁丰偏乏食，可知谷贱最伤农。埽仓不补衙前费，减粜权酬庶下佣。为语家人休怅恨，晚禾或彀一冬舂。
田家苦·其三
作者：钱澄之
朝代：明
体裁：七言律诗

阴晴不定屡妨功，辜负人家望岁丰。稻已登场淋骤雨，禾才垂粒损东风。欲薪老树宽炊妇，许制寒衣劝牧童。尚有水田难得穫，租船索酒费无穷。
田家苦·其二
作者：钱澄之
朝代：明
体裁：七言律诗

辛苦庄翁已半年，自兴东作废朝眠。调停力仆私加酒，护惜耕牛少种田。乌稻尽完村店债，青苗先抵富家钱。独怜开栅鸡初饱，缚换官盐向市廛。
田家苦·其五
作者：钱澄之
朝代：明
体裁：七言律诗

历年耕稼付儿曹，底事关心自取劳。病里托僧寻草药，穷来赊酒向新槽。债多妪善迎门对，米贱奴思弃主逃。自种南皋三亩豆，锄荒蒿长尺馀高。
田家苦·其六
作者：钱澄之
朝代：明
体裁：七言律诗

卒岁无粮且莫愁，粜输官税免征求。急投米店凭亏价，倍入钱家不肯收。暗地托人沽小婢，邻居引客看耕牛。明年决是辞田去，还挂蒲团事远游。
田家苦·其四
作者：钱澄之
朝代：明
体裁：七言律诗

餐饭亲同袯襫群，沿溪植杖看耕耘。邻丁倩得先为礼，顽仆央多转不勤。农到老时求始约，事因误后弊才闻。近来纳课馀无几，田主还劳履亩分。
田间杂诗·其一
作者：钱澄之
朝代：明
体裁：五言律诗

农事吾曾学，园林况可栖。犊需三社教，田过九天犁。雪少春无雨，霜浓晴有泥。麦苗先后种，出已一时齐。
田间杂诗·其七
作者：钱澄之
朝代：明
体裁：五言律诗

世界穷如此，吾徒更可知。儿愁催税吏，孙失授经师。饭少烦舂细，炉寒劝起迟。问年才五十，底事鬓成丝。
田间杂诗·其三
作者：钱澄之
朝代：明
体裁：五言律诗

木落塘边路，终朝踏叶行。昏鸦争有故，过雁急无声。吟苦浑忘老，诗成岂为名。偶然得佳句，似搆自前生。
田间杂诗·其九
作者：钱澄之
朝代：明
体裁：五言律诗

长夜不能寐，多年祇独栖。心全为易耗，时复著诗迷。鸱啸常疑鬼，儿啼直准鸡。放閒无别法，惟有醉如泥。
田间杂诗·其二
作者：钱澄之
朝代：明
体裁：五言律诗

茅茨松竹里，编棘偶为园。水落旋成径，烟孤不入村。老惟能让事，躁未免多言。薄俗真难见，吾生合闭门。
田间杂诗·其二十
作者：钱澄之
朝代：明
体裁：五言律诗

盐米看将尽，人情况逼年。寒凝烟不起，阴壮火难然。犬恕厨荒坐，猫贪席煖眠。一裘思换布，指望卖文钱。
田间杂诗·其五
作者：钱澄之
朝代：明
体裁：五言律诗

世法终难学，时流不可亲。自知饶舌惯，常触用心人。醉恐难频恕，交防太率真。通身无俗骨，只合守长贫。
田间杂诗·其八
作者：钱澄之
朝代：明
体裁：五言律诗

小搆冬难毕，篱疏且补柴。过炊留犬饭，减米打僧斋。老矣粗堪遣，安焉不敢怀。似忘行脚苦，又欲理芒鞋。
田间杂诗·其六
作者：钱澄之
朝代：明
体裁：五言律诗

借问江村课，冬来事未休。因编篱骂犬，为护麦驱牛。嘉树寻人接，好花用意谋。茶铛不断火，松子亦亲收。
田间杂诗·其十
作者：钱澄之
朝代：明
体裁：五言律诗

自问田间老，何如药地翁。早诛茅庇雨，碎补衲遮风。是事耽吟废，凡心一醉空。让君成苦行，不必又雷同。
田间杂诗·其十一
作者：钱澄之
朝代：明
体裁：五言律诗

入冬才数九，已动苦寒情。霜重天将变，风严晚欲晴。群鸥旋不下，野鸭阵成声。闻说梅花绽，前村冷怕行。
田间杂诗·其十七
作者：钱澄之
朝代：明
体裁：五言律诗

祇虑樵苏乏，须防雨雪霏。婢迟扪虱应，僮冷捕鱼归。夜坐看装絮，昼眠待浣衣。一编诗过日，徙倚只岩扉。
田间杂诗·其十三
作者：钱澄之
朝代：明
体裁：五言律诗

一阳生几日，生意觉全微。日短钞书少，村空问字稀。帖天鹰渐没，困雨鸭知归。自向田间老，毋劳辨是非。
田间杂诗·其十九
作者：钱澄之
朝代：明
体裁：五言律诗

炙背摊书坐，人来藉杖兴。鱼喧经过獭，雏护侧飞鹰。昼暖眼生雾，夜寒须有冰。诗成多健忘，落稿即时登。
田间杂诗·其十二
作者：钱澄之
朝代：明
体裁：五言律诗

小港通江路，到门祇见山。客因迂道少，身以背时閒。药物慵能损，酒钱零易还。生涯一字诀，惟学子瞻悭。
田间杂诗·其十五
作者：钱澄之
朝代：明
体裁：五言律诗

江村无事叟，世界不拘身。老大惟防病，交游厌说贫。閒常如作客，傲为懒求人。时俗凭他假，何妨独任真。
田间杂诗·其十八
作者：钱澄之
朝代：明
体裁：五言律诗

莫管儿孙事，求安只此身。荷衣耽著旧，菜甲喜尝新。犬避常来客，鸦驯久住人。殷勤怜小竖，殊不厌家贫。
田间杂诗·其十六
作者：钱澄之
朝代：明
体裁：五言律诗

已办开年酒，安排不出门。纸糊通屋暖，衣覆半床温。醉后求齑汁，馋来煮菜根。亲钞工部律，窗下课雏孙。
田间杂诗·其十四
作者：钱澄之
朝代：明
体裁：五言律诗

野外闭门早，穷冬似不宁。夜长铛火慢，天黑壁灯青。儿语妪能省，鼠行狸会听。偶然思小饮，已覆掌中瓶。
田间杂诗·其四
作者：钱澄之
朝代：明
体裁：五言律诗

近会居家法，安贫岂是痴。无灯眠太早，借米饭常迟。煖老无需玉，调脾喜带饥。晚来围被坐，饘粥最相宜。
田间草庐初成移居·其一
作者：钱澄之
朝代：明
体裁：五言律诗

结搆三间小，经营两月多。堂应延野老，壁合挂渔蓑。元亮柴桑宅，尧夫安乐窝。不知茅屋趣，于此定如何。
田间草庐初成移居·其三
作者：钱澄之
朝代：明
体裁：五言律诗

到处家频弃，故乡初有庐。差强于客舍，大半似僧居。店近赊零酒，河荒望小鱼。锲头藏壁后，亲种一畦蔬。
田间草庐初成移居·其二
作者：钱澄之
朝代：明
体裁：五言律诗

门隅藏斗室，开取向南窗。墙坏遮凭树，山围缺见江。远鸡晨隐隐，高雁夜双双。拟作课孙塾，馀年第一桩。
田间草庐初成移居·其五
作者：钱澄之
朝代：明
体裁：五言律诗

草舍工才毕，贫家力已殚。为留树不去，遂使屋难宽。吾卧且粗稳，兄栖尚未安。小厨嫌太逼，幸自俭盘餐。
田间草庐初成移居·其六
作者：钱澄之
朝代：明
体裁：五言律诗

累旬佣土木，衣敝屦频穿。开囷无多米，看囊剩几钱。未防冬事逼，且得雨中眠。祠宇规初定，成应在隔年。
田间草庐初成移居·其四
作者：钱澄之
朝代：明
体裁：五言律诗

柴扉不择向，祇对远峰开。日月当门出，江山抱屋来。入林惟少竹，满径自生梅。已订墙东友，求根密密栽。
由万松坪冒雨到凌云舍即事
作者：钱澄之
朝代：明
体裁：古风

我来游庐山，志在造其巅。皇天不肯晴，僧床累夜眠。今晨米告尽，焉得不言还。此去五老峰，往寻三叠泉。石间本无路，草际微可沿。甫从溪中过，忽又岩上穿。雷声一何怒，奔流百丈悬。揽衣并流下，溪路实仗然。况复雨时至，对面愁攀援。杳冥失山色，仿佛有无间。遥闻竹中语，微见松际烟。老僧供茗饮，一啜禦我寒。更言前路险，绝壁俯深渊。自舍所扶杖，遣徒导我前。扪壁不容趾，投杖竟过焉。还顾绿水潭，一泓澄可怜。胡为银花翻，疑有神鼎煎。前登偪侧岭，竹林遗迹传。题名者谁子，石上草草镌。石缝裂盈尺，上窥一线天。或云有绝径，从此达玉川。越岭径弥仄，窥崖脚已挛。所恃雾气隐，但闻水声喧。方子指我笑，昔锐今何孱。回头见方子，前后争扶牵。半晌仅能过，中心犹悁悁。道逢虎迹新，谢遣导者旋。此去苍苔滑，十步九踬颠。山查味极佳，杜鹃色正鲜。山高风气劲，此物何由全。不见山顶松，屈曲生崖边。其高仅盈尺，其寿已千年。枝为罡风吹，根与顽石缠。所以柯不高，惟有瘦且坚。蹭蹬至峰口，峰势转巑岏。徘徊不敢下，荆棘任所扳。时时学猿挂，往往愁鸟翻。遥见烟雾中，似有瀑布奔。明灭倏无定，迷离眼渐昏。有如金泻地，断续还浑浑。突兀石侧出，倚杖聊可扪。同行遥相唤，长恐中路捐。忽闻犬声吠，相顾开笑颜。筋力既以惫，且复获所安。胜游良不易，兹游毋太艰。
由宋入汴驴上作·其一
作者：钱澄之
朝代：明
体裁：七言律诗

熏风卷絮逐征鞍，油菜花齐过雨残。长耳苦迟随路换，短裘嫌重奈晨寒。人逢北客回车让，妇有南妆驻马看。寄语江乡休远虑，中州此日正平安。
由宋入汴驴上作·其三
作者：钱澄之
朝代：明
体裁：七言律诗

加鞭独往候前程，却怪僮奴懒趁行。村店每逢开集闹，人民多是换朝生。两行绿荫交头覆，万顷青郊一掌平。柳色层层看不见，黄尘遮却大梁城。
由宋入汴驴上作·其二
作者：钱澄之
朝代：明
体裁：七言律诗

梁园畅好是春游，一路閒吟遣客愁。市口有篷思下马，墓门无表任抛牛。骑驴小妇裙藏镫，侍燕优童帨裹头。莫笑中原妆太古，看来亦自有风流。
由汴入雒途中杂述·其一
作者：钱澄之
朝代：明
体裁：七言律诗

汴城西出路漫漫，古驿萧条客店残。正好三更催鞴马，但逢独树一停鞍。荒田待雨耕人少，赤地无阴候吏难。逐伴随车伤老大，道傍指作幕宾看。
由汴入雒途中杂述·其三
作者：钱澄之
朝代：明
体裁：七言律诗

崎岖京索马蹄艰，刘项相持在此间。狭路经过馀绝涧，平原指去是青山。清风不进荥阳隘，斜月犹悬汜水关。纪信祠前芳树合，无由暂驻一跻攀。
由汴入雒途中杂述·其二
作者：钱澄之
朝代：明
体裁：七言律诗

炎夏趋程使者车，红尘一路马头遮。茨梁喜见堆场麦，苜蓿閒开绝域花。过驿懒陪常例酒，回鞭为受结缘茶。汴渠烟尽成官道，何处堤杨有暮鸦。
由汴入雒途中杂述·其五
作者：钱澄之
朝代：明
体裁：七言律诗

带郭冈峦亘北邙，嵩山回避远苍苍。沙边上日瞻星白，渡口无风见水凉。断袖童憨偷跃马，采蓝妇早省乔妆。迎车大有都人士，文物遥怜旧雒阳。
由汴入雒途中杂述·其四
作者：钱澄之
朝代：明
体裁：七言律诗

平生揽胜未辞劳，杖箠先登度虎牢。忽听水声知洛口，远回山势见成皋。舟航尚忆廒仓近，战伐徒馀壁垒高。立马提鞭聊指顾，元龙老去气空豪。
由百丈过桃源望崖际不敢上
作者：钱澄之
朝代：明
体裁：五言律诗

夜来岩际宿，晓径出溪源。绝涧偶施板，断崖时有门。兴惟因伴侣，力已倦攀援。往昔留诗处，空闻壁上存。
甲子夏六月客松江遥祝曾青藜吴门六十初度
作者：钱澄之
朝代：明
体裁：古风

宁都才子曾青藜，半生飘泊无东西。邓尉村中住不稳，即今又在阊门栖。刘家浜内一层屋，楼下读书楼上宿。儿女朝卧妇诵经，僮仆偃蹇饭不足。时时沽酒饮故人，衣衫典尽何时赎。当年意气胡峥嵘，单骑直入铜马营。豺虎十万争受抚，铜盘歃血推主盟。金印早辞进贤伯，龙旗请驻赣州城。时势既非天意去，金精峰上埋名住。易堂诸子共躬耕，何年又踏江南路。老夫相识荒江边，为谈往事泪如泉。是时君年甫三十，迄今又过三十年。年来不入诸侯幕，人情世事总萧索。到处干求不救饥，举家惟赖卖文活。君兄亦负不羁才，一生孟浪死可哀。同时慷慨谈兵者，自我以外谁在哉。君今六十未为老，老去穷愁乌足道。造物生才将有为，如此结局殊草草。丈夫失志真可怜，区区发愤托诗篇。君不见吴人满堂为君寿，但称君之诗句千秋传。
甲子除夕西田庄口号
作者：钱澄之
朝代：明
体裁：七言律诗

雪拥双扉度岁新，身为万历老遗民。六年辛苦三重屋，一室团圞四代人。稚子可能勤继述，诸孙慎勿厌清贫。漫因除夜伤迟暮，且喜添龄报早春。
甲寅元旦·其一
作者：钱澄之
朝代：明
体裁：五言律诗

两度逢元旦，三年客帝京。应酬当事废，庆拜故乡情。迟暮嗟羁旅，馀生望太平。湖南消息断，即恐未休兵。
甲寅元旦·其二
作者：钱澄之
朝代：明
体裁：五言律诗

风鹤江城近，羁人虑万端。久无家信至，空恃酒杯宽。乱定传闻始，兵过客路难。芦沟鱼有禁，何处寄平安。
甲辰除夕·其一
作者：钱澄之
朝代：明
体裁：七言律诗

旅愁乡思集黄昏，打鼓辞年处处喧。远致广文蔬满把，近分从事酒盈樽。烧残蜡烛难寻客，祀罢家神自掩门。稍喜从游能对饮，细将诗法夜深论。
甲辰除夕·其二
作者：钱澄之
朝代：明
体裁：七言律诗

半生萍梗滞天涯，又向闽江度岁华。地煖未须炉种火，途穷不信烛开花。劝人守夜图安睡，制仆思乡许醉哗。此际江村多闭户，松烟泄处是山家。
画山歌同林树本作
作者：钱澄之
朝代：明
体裁：古风

昔闻阳朔有画山，天然幅素开绝壁。画者为谁古巨灵，皴法今传大斧劈。松杉短短缘岭直，苔草层层著崖碧。舟子指点说仙踪，游人欲过看笔迹。我来带月夜深过，月中惟见青峨峨。年深岁久绢素黑，笔精墨妙知如何。林生方舟还过此，画图展拓临江水。山面分明陈向人，石色苔痕髣髴是。天工写意良苦心，点染浓淡无不似。白云浅冒孤峰巅，老树侧出深岩里。空岩老树鹘争栖，闻有人声磔磔起。仰看双翼摩天边，却视小舟千仞底。笑歌者谁来空潭，潭际炊烟宿渔子。人间有画自兹始，丹青写意争相拟。乃知人不如天奇，此山应为画者师。又知古人学画求粉本，搜寻远涉穷蛮夷。林生爱山亦有情，停舟石畔不放行。中流选石邀我坐，把酒对山时一倾。举杯遥向山灵谢，那可无我山根下。有山必有看山人，今才补足天工画。
画眉
作者：钱澄之
朝代：明
体裁：七言律诗

小鸟和鸣何处寻，声声不变异时禽。清溪雨过矜新哢，别院风微送好音。顾影漫劳京兆笔，闻名先动美人心。能言未必如鹦鹉，闭在雕笼一样深。
留别余鸿期·其一
作者：钱澄之
朝代：明
体裁：七言律诗

燕台倾盖忽三年，来往频过寓馆前。茗熟早虚高坐待，榻陈一任老夫眠。诗篇好我常亲写，经学逢君恨未传。别后倘因归路便，枞阳江上暂停船。
留别余鸿期·其二
作者：钱澄之
朝代：明
体裁：七言律诗

湖海平生兴不穷，无端老去闭樊笼。论心赖得沧江伴，入梦虚随白发翁。漫拟买山娱暮景，且期归马趁秋风。应知别去时相忆，茗碗灯窗半载同。
留别吴庆百
作者：钱澄之
朝代：明
体裁：七言律诗

吾兄家世素风存，坐对湖山独掩门。绝口不谈今日事，关心终念旧时恩。青毡故物书千卷，白首贫交酒一尊。诗律精严经学邃，老夫别后共谁论。
留别宝莲静室
作者：钱澄之
朝代：明
体裁：七言律诗

宝莲精舍倚山开，曳杖寻师破暑来。午夜梵音回客梦，半生心事付炉灰。未妨虎穴频游戏，已入鸥群莫漫猜。万壑千岩无住著，不知何地觅天台。
留别州来
作者：钱澄之
朝代：明
体裁：五言律诗

客久难为别，于君倍怆神。弟兄频死丧，子侄尽孤贫。衰疾嗟孀母，贤劳仗一身。莫言吾有叔，自拟作閒人。
留别张豫章病中
作者：钱澄之
朝代：明
体裁：五言律诗

养疾卧林馆，交游未许閒。医家期固本，道士为开关。客讶盘餐侈，僮嗟药饵悭。囊虚犹念我，欲与买舟还。
留别汪武曹·其一
作者：钱澄之
朝代：明
体裁：五言律诗

一窗联客榻，半载滞孤踪。酒令天炎减，灯花夜雨秾。新闻频踊跃，大醉益谦恭。属草难成寐，常听邻寺钟。
留别汪武曹·其二
作者：钱澄之
朝代：明
体裁：五言律诗

书帷名士聚，宾阁主人贤。每夜联杯酌，经时课卷篇。砌花惊屡换，庭月见频圆。叫笑忘形处，相思大可怜。
留别王廉一佥宪·其一
作者：钱澄之
朝代：明
体裁：七言律诗

春明聚首服官初，建节南来讯字疏。时有治声传估舶，早闻衔恤返庐居。叩门每值趋庭候，倒屣多从视膳馀。特敕奚童专报客，防教屐齿往来虚。
留别王廉一佥宪·其二
作者：钱澄之
朝代：明
体裁：七言律诗

厌向天街避马驼，大夫门静屡经过。搴帘自识逢迎少，话昔偏教感慨多。阶下新添皆俊物，樽前旧作会高歌。服除叱驭江南路，遥指青山问薜萝。
留别纯水僧舍
作者：钱澄之
朝代：明
体裁：七言律诗

鞋穿衲破苦霜浓，开士团瓢许暂容。院废独存三径竹，山深空记万株松。炉香防烬常埋火，道侣无人自打钟。此愿佛天应不负，任教蛛网满龛封。
留别诗三首·其一
作者：钱澄之
朝代：明
体裁：七言律诗

莲幕星飞秋渐残，同时惜别驻江干。东还月照孤帆远，北去霜侵匹马寒。官舍放歌常共醉，驿亭高咏与谁看。信陵好客如今少，莫叹天涯行路难。
留别诗三首·其三
作者：钱澄之
朝代：明
体裁：七言律诗

庾公宾客总翩翩，博物耽奇有茂先。把酒恢谐期尽醉，联床转侧不成眠。霜清月满辞油幕，水落江寒趁米船。君到西泠逢老友，为言狂态逊当年。
留别诗三首·其二
作者：钱澄之
朝代：明
体裁：七言律诗

诗卷情亲近一年，看君兄弟意萧然。寻山命屐清秋日，锁院联床酷暑天。阁里酒残樽未散，楼头客去月偏圆。官衙旅舍相邻并，来往经过亦可怜。
留别韩元少修撰
作者：钱澄之
朝代：明
体裁：七言律诗

书生特达主恩新，臭味偏怜老逸民。道在篇章频问难，情缘师友倍交亲。赐衣质酒时招客，受诏修书数避人。却笑同门徐太史，比君高兴共君贫。
留别魏子存学宪·其一
作者：钱澄之
朝代：明
体裁：七言律诗

使君春到楚云开，白首狂生入幕来。身老尚为无忌客，眼空偏赏仲文才。授题稿奏皆称善，促膝言多迥不猜。最荷故交推分遍，叨沾已胜满装回。
留别魏子存学宪·其二
作者：钱澄之
朝代：明
体裁：七言律诗

四海相知一子存，千秋汝外向谁论。谈深尽犯当时讳，客贱还因老友尊。薄俗共惊车笠谊，素心岂重解推恩。还家拟建存心阁，从此饥驱不出门。
留别魏孝仪志勉
作者：钱澄之
朝代：明
体裁：七言律诗

武水栖迟两月馀，细看裙屐习全除。承欢岂必工干禄，继志惟应苦读书。家政维新初尚俭，交情是旧肯教疏。尊公好士门庭广，且喜由君闭户居。
留别龚云石明府
作者：钱澄之
朝代：明
体裁：古风

我来七月初，溪上秋始新。倏焉践凛冬，淹忽十馀旬。荷子眷恋意，言别为酸辛。人生交有道，投契皆有因。我性本疏直，往往遭俗嗔。惟子意气合，一见胶漆亲。晨夕纵谈笑，脱略无主宾。一日不会面，子必遣使询。醉后狎小吏，昔怖今已驯。天涯得至友，旅舍寒如春。解赠不足道，所感子谊真。前夜邀我饮，萧然厨馈贫。君起自炊釜，令子为析薪。和此盘中蔌，佐以床头醇。三十年前乐，到今为重申。子宦我则客，俱忘身在闽。会当与子别，欲语难具陈。近世课吏治，所重不在循。我家长江上，归去足垂纶。子如宦兴倦，亦望早乞身。闻子有别业，门临太湖滨。鱼米贱如土，我来为结邻。不然一帆便，往还勿厌频。毋事垂老年，役役困风尘。
留发生
作者：钱澄之
朝代：明
体裁：七言绝句

黎城城外痴男子，誓断此头发不毁。一夜囹圄千载心，明朝裹帻赴西市。
留守生日用诸公韵·其一
作者：钱澄之
朝代：明
体裁：七言律诗

阃外平章鬓欲苍，胡床啸咏兴清狂。起居未肯随蛮俗，风物稍怜近楚乡。座上称诗同放逐，帐前行酒尽冠裳。秋成勿使催科扰，愿听农歌一举觞。
留守生日用诸公韵·其二
作者：钱澄之
朝代：明
体裁：七言律诗

幕府清秋兴可怜，开樽召客共筹边。桂花自劝东皋酒，新月愁含楚塞烟。人世荣名兼将相，半生出处授神仙。明年此日知尤健，拟荐江心第一泉。
留守生日，用诸公韵
作者：钱澄之
朝代：明

阃外平章鬓欲苍，胡床啸咏兴清狂。起居未肯随蛮俗，风物稍怜近楚乡！座上称诗同放逐，帐前行酒尽冠裳。秋成勿使催科扰，愿听农歌一举觞！幕府清秋兴可怜，开樽召客共筹边。桂花自劝东皋酒，新月愁含楚塞烟。人世荣名兼将相，半生出处授神仙。明年此日知尤健，拟荐江心第一泉！
留松词·其一
作者：钱澄之
朝代：明
体裁：七言绝句

隔岭苍松大蔽牛，工师肯向小山求。常时怪尔无材具，不是无材那得留。
留松词·其二
作者：钱澄之
朝代：明
体裁：七言绝句

根株已分斧斤摧，岂意全生赖不才。料汝终无舟楫用，从今偃蹇傲山隈。
留都大阅
作者：钱澄之
朝代：明
体裁：七言律诗

旌旗炮火震城隅，百万金钱少府需。祇幸南来焉用马，谁能北向一弯弧。轻装剑客原游手，系组降王是假胡。见说孝陵弓剑在，诸君何计慰留都。
病
作者：钱澄之
朝代：明
体裁：五言律诗

小阁雨中閟，官閒病亦宜。灯清钟动后，蛩吊药香时。积瘦伤于茗，新羸患在脾。床头凭遣闷，一卷放翁诗。
病中呈孙北海先生
作者：钱澄之
朝代：明
体裁：古风

长安市上风尘昏，先生尘中独闭门。连云甲第歌钟起，先生门内冷如水。先生行年八十馀，他无嗜好惟著书。上穷六经下史氏，微言治理尽发摅。手批口诵无时息，耳聋眼暗罢不得。馀閒辄复工法书，下笔腕有千钧力。平生意气故昂藏，岿然乍见须眉苍。人间声色久寂寞，古先法物堆盈床。先生先朝旧司直，抗颜常在烈皇侧。即今遗事向人谈，犹睹当年立朝色。田间野客素不羁，握手片语心相知。授餐解衣世所感，磊落之誉吾何辞。先贤碑记亦已录，遗书在箧何时窥。先生未衰吾且老，顷者一病几不保。公子顾我榻前来，深烦长者萦怀抱。病中苦悔读书少，此生去来何草草。天假我年必有因，起来重问先生道。
病中示里人赵生培
作者：钱澄之
朝代：明
体裁：古风

同里未相识，邂逅闽江滨。荷子绸缪意，追随甘苦辛。一冬长顑颔，跄跄历三春。直为饥寒故，短衣逐风尘。我心恃桑梓，意气屡率真。子若好文貌，愆尤亦已频。勿以江湖合，弃捐乡土亲。勿以年力富，弃捐憔悴贫。念我抱沉痾，天涯此一身。
病中蒙徐原一太史顾我榻前言别伏枕有作送其南还
作者：钱澄之
朝代：明
体裁：古风

人生相知不在久，徐子一见为吾友。兹晨我病子南归，直到床前握我手。衰年伏枕与死邻，寸心欲语难开口。可怜徐子血性人，众中遇我情独亲。平生交接最疏懒，投君一刺风雪晨。剧谈荒寺肝胆露，手把诗篇讽咏频。去秋差典京兆试，誓变文风拔奇士。奇文到眼人不收，涕泣争之甘受累。朝廷翻夺主司官，遭际且为门生喜。世上爱才徒虚名，如君此谊复谁似。同人八月西山游，夜宿香山泉上头。虚轩月皎泉声好，苦将前事恣讨搜。老夫醉中如说梦，倾耳争听泉不流。嗟君意气向谁语，师友之间情独苦。宗伯易箦君在傍，终夜陨泣纷如雨。公子感动输至情，周全后事君为主。我闻拊床大称善，古人交情生死见。今人不识君古人，祇将兄弟科名羡。看今暂归慰倚闾，予亦还家守旧庐。此身一病一回老，晤言即恐从今疏。故乡相去千馀里，何时寄我枞阳书。
病中述怀·其一
作者：钱澄之
朝代：明
体裁：五言律诗

须鬓甘吾老，宁堪多病催。学禅心未了，入世志全灰。稚子寻柴至，邻家借米来。昼长深键户，只放北窗开。
病中述怀·其三
作者：钱澄之
朝代：明
体裁：五言律诗

种荷惟采藕，荷叶满邻塘。不见藕花白，空闻荷叶香。雨声病里碎，水气醉馀凉。容我消三伏，秋期觅草堂。
病中述怀·其二
作者：钱澄之
朝代：明
体裁：五言律诗

北风连日夕，当暑作秋声。苔色缘床上，瓜藤碍路生。候蛩凉欲语，乳犬卧频惊。伏枕眠随熟，醒常到五更。
病中述怀·其五
作者：钱澄之
朝代：明
体裁：五言律诗

兵过船来少，居奇卖米家。雨伤新靛叶，风损早禾花。市井喧分肉，儿童习捕虾。当街让打草，镇日过牛车。
病中述怀·其六
作者：钱澄之
朝代：明
体裁：五言律诗

吾志亦殊小，天心胡太悭。所求竹数个，为搆屋三间。雅愿频年缩，閒情一病删。竟无安隐处，只合返家山。
病中述怀·其四
作者：钱澄之
朝代：明
体裁：五言律诗

市井无人语，过墙僧可招。夜凉江长水，地僻板为桥。秧黑劳收马，鱼腥乞哺猫。河身馀几尺，怕似去秋潮。
病起哭龚宗伯八章·其一
作者：钱澄之
朝代：明
体裁：七言律诗

主恩初许乞身归，遥指家山兴欲飞。预拟舟航随所适，也知宾客未全稀。诗篇唱和情难已，烟水追从愿竟违。定武闸边荒寺磴，临流算坐旧渔矶。
病起哭龚宗伯八章·其七
作者：钱澄之
朝代：明
体裁：七言律诗

夜见三台陨大星，一时哀悼动朝廷。词流屈指虚坛坫，后辈惊心丧典型。阴德漫言能益寿，高闾惟信有传经。通都行路皆嗟叹，祇此嗟声大可听。
病起哭龚宗伯八章·其三
作者：钱澄之
朝代：明
体裁：七言律诗

日暮西厅坐客盈，病馀断酒看人倾。小僮例定先期约，老友常归犯夜行。苔藓缘阶迷履迹，管弦挂壁罢歌声。如何隔宿成今昔，每过厅前涕泗横。
病起哭龚宗伯八章·其二
作者：钱澄之
朝代：明
体裁：七言律诗

通籍登朝四十年，上卿身后特萧然。交游屡散千金橐，归去曾无二顷田。医店尚赊扶病药，债家空指助丧钱。平生长物偿人尽，刚剩堆床旧卷篇。
病起哭龚宗伯八章·其五
作者：钱澄之
朝代：明
体裁：七言律诗

斗室呼琼夜把杯，常时中席我初来。狂存故态偏相恕，醉狎娈童迥不猜。觞政欲终防客去，更筹屡报怪人催。祇今帘幕依然挂，蛛网閒封孰忍开。
病起哭龚宗伯八章·其八
作者：钱澄之
朝代：明
体裁：七言律诗

经旬车马动朝昏，但见灵輀有泪痕。泣血孤能当大事，陈情疏已荷殊恩。故人未散孙弘阁，狎客犹存翟尉门。知在九原无所恨，楚词不用赋招魂。
病起哭龚宗伯八章·其六
作者：钱澄之
朝代：明
体裁：七言律诗

诗酒风流老未除，临亡底事忽跏趺。信心定是由前劫，学道从来笑俗儒。大抵聪明终不昧，即今恩爱可全无。频年逝者多同调，莫叹茫茫冥路孤。
病起哭龚宗伯八章·其四
作者：钱澄之
朝代：明
体裁：七言律诗

去年促膝榻前时，欣赏新诗悔见迟。遍以篇章誇坐客，亲为解释示诸姬。伯牙古调弹今罢，庄叟狂谈听更谁。小竖窃知耽鄙句，捡携泉路慰幽思。
病起言志·其一
作者：钱澄之
朝代：明
体裁：古风

昔我舆疾来，三秋犹未半。展转药炉间，朔风倏已悍。晨起揽明镜，素发盈头乱。蛛网缄竹窗，蠹鱼走松案。倚杖柴门前，南山苍可玩。枫叶何飘零，乌桕亦凋散。淹卧累旬时，顿令耳目换。气候潜变移，衰谢良可叹。
病起言志·其三
作者：钱澄之
朝代：明
体裁：古风

少小盛才气，作事好单特。借躯报交仇，功成不见德。使酒武安筵，长揖博陆侧。贾充遭醉骂，褚渊苦凌逼。时势一朝变，奸雄肆罗织。党锢祸方张，复壁何能匿。游戏吴阊门，缇骑捕不得。峰泖塞烟尘，妻子委沟洫。家陨身亦危，寒饿窜荆棘。亡命入闽关，两府争物色。屡荐羞请对，一命滥兹职。大运虽已乖，微节岂敢忒。绝迹遁山阿，憔悴无人识。怅念平生遭，涕泪沾胸臆。
病起言志·其二
作者：钱澄之
朝代：明
体裁：古风

人生梦觉间，常苦不知足。一病连秋冬，累旬滞床褥。独有怖死心，无复口体欲。如何二竖辞，顿觉饥寒酷。夜眠嗟薄衾，朝饘怨脱粟。往往故态生，时时热肠触。达命今犹兹，安得哂尘俗。
痴羊行
作者：钱澄之
朝代：明
体裁：古风

昔闻龙女牧雨工，散地食草与羊同。山边有羊非凡种，呼作雨工双目竦。土人致礼争求观，竹枝洒盐恣饱餐。天旱迎羊往祈雨，羊登雨坛乱挝鼓。鼓声惊起虎来争，痴羊屈膝哀且鸣。随虎还山入虎穴，早晚只是虎口血。羊非雨工心自知，土人无识空相疑，土人自痴羊不痴。
痴虎行
作者：钱澄之
朝代：明
体裁：古风

南山有猛虎，端坐岩穴间。南山石齿齿，岩穴谁跻攀。世人未睹爪牙利，惊传猛虎色斑斑。五陵少年素趫捷，见虎不出知虎怯。腰弓插羽鞲苍鹰，凌冬却上南山猎。玄猿青兕蹴踏平，虎昔无迹今无声。苍苍落日满山谷，欲行取虎畏虎伏。牵羊为牲犬豕随，前往虎穴饲虎饥。虎饥求食出何急，少年一麾生致之。嗟哉虎何痴，蛟龙勿失江湖波，虎豹势在深山阿。深山盘盘守尔拙，少年趫捷奈尔何。
痴虎行
作者：钱澄之
朝代：明

南山有猛虎，端坐岩穴间。南山石齿齿，岩穴谁跻攀！世人未睹爪牙利，惊传猛虎色斑斑。五陵少年素趫捷，见虎不出知虎怯。腰弓插羽鞲苍鹰，凌冬却上南山猎。玄猿青兕蹴踏平，虎昔无迹今无穴。苍苍落日满山谷，欲行取虎畏虎伏。牵羊为牲犬豕随，前往虎穴饲虎饥。虎饥求食出何急，少年一麾生致之。嗟哉虎何痴！蛟龙勿失江湖波，虎豹势在深山阿。深山盘盘守尔拙，少年趫捷奈尔何！
癸丑上元登白塔寺
作者：钱澄之
朝代：明
体裁：七言律诗

寺传辽后旧妆台，为放游观趁伴来。南苑冰澌流渐漫，西山雪尽翠新堆。红楼下见端门近，紫禁平临金殿开。举目故宫浑未改，伤心一倍黍离哀。
癸丑岁暮饮退翁斋忆芝麓宗伯同纪伯紫作
作者：钱澄之
朝代：明
体裁：七言律诗

岁暮开樽话客愁，对君犹见古风流。中朝典故存黄发，海内交情重白头。耆旧可怜遗一老，见闻都合付千秋。酒阑忽洒西州泪，寂寞那堪硕果留。
癸亥社日雨集蛰存堂念杏花村不得往
作者：钱澄之
朝代：明
体裁：七言律诗

趁晴逐伴看花来，风雨连宵特地催。每到山家争索句，况逢社日与衔杯。飘零小院愁将尽，侥幸前村冷未开。为语少年休败兴，老夫此愿了方回。
登摄山绝顶·其一
作者：钱澄之
朝代：明
体裁：七言律诗

嵯峨独枕大江隅，与客追攀兴未孤。麦色不齐分罫绿，潮头初上满槽铺。烟奔谷口横空去，雨截山腰过岭无。漫说金陵佳气尽，此峰仍障帝王都。
登摄山绝顶·其二
作者：钱澄之
朝代：明
体裁：七言律诗

岧峣俯视万峰罗，垂老支筇始一过。劫火不销千佛石，烽台长锁败军河。金焦影落天晴见，瓜步帆收晚照多。借问宋家鏖战处，萋萋洲渚塞烟波。
白云庵中秋
作者：钱澄之
朝代：明
体裁：古风

游子竟何去，泛若随风萍。夜投僧舍宿，篱弱户不扃。慨然值中秋，耳目俱杳冥。秋风开我帱，屋梁缀孤萤。是时厨火绝，佛灯青荧荧。隔竹见虎坐，睛烁如流星。仆夫眠正酣，呻喑谁当听。
白家湾
作者：钱澄之
朝代：明
体裁：七言律诗

坏道泥深兴未阑，最堪怜处白家湾。恨不早来经雨澹，喜多初放赖春寒。朦胧照眼仍存艳，飘落因风岂算残。见说芳时今欲过，过时合是老夫看。
白莲驿七夕
作者：钱澄之
朝代：明
体裁：五言律诗

一叶迎征袖，千林匹马秋。山空栖古驿，人静看牵牛。织月衔荒戍，疏星出废楼。滩声通夜聒，听作绛河流。
白门晤方望子自岭外回
作者：钱澄之
朝代：明
体裁：七言律诗

君家兄弟有奇才，何处云山不到来。足遍四方双眼大，身经万死寸心灰。故人世外偏劳念，词客天南已共推。携得罗浮蝴蝶茧，相看疑在梦中回。
白门行
作者：钱澄之
朝代：明
体裁：古风

白门一别十五年，白门再来人可怜。市上逢人少颜色，家家尽欠旗下钱。旗下钱欠谁敢少，家赀已尽钱未了。妻儿准算牵入城，明朝引儿出打草。谁者锁颈城南门，颈上淋漓鲜血痕。近前掩面不忍问，问之知为隆准孙。此辈凌辱自甘受，肌肤戕毁复何有。独怜编户借还官，横使骨肉遭毒手。市井萧条店不张，新年通著旧衣裳。豪华祇羡辽阳客，艳冶惟怜满女妆。满女妆成亦有色，道逢牛车让车侧。几家老妪候山门，随车入寺谁禁得。城南一带梵王宫，塔院楼台相映红。忽有兵机防伏莽，松阴竹色一朝空。竹色松阴最潇洒，即今一望弥旷野。墓上无非塞外羊，山巅尽是关东马。朝朝暮暮白头僧，每眺高台泪不胜。惟有长干寺里塔，通宵犹似昔年灯。
白门过无可师竹关
作者：钱澄之
朝代：明
体裁：七言律诗

苍苔雨过跛驴艰，破寺城南独叩关。松径已经兵后毁，竹房疑向梦中还。霜刀新剃头嫌冷，冻砚频呵手未閒。拥被夜深谈易理，与君耐可老青山。
白鹭洲宿胡星卿草庐
作者：钱澄之
朝代：明
体裁：五言律诗

去岁秋潮漫，遥怜处士家。瓜棚连树倒，篱落与门斜。鱼走塘皆破，马来路莫遮。竹床留信宿，犹诧酒能赊。
白鹭洲赠胡次公
作者：钱澄之
朝代：明
体裁：七言律诗

最怜开国旧诸勋，休戚同时尚有君。早弃赐田乡党笑，独留陵屋子孙分。麻藏枕匣宣宗诏，瓜覆园门公主坟。时向市曹收死友，亲为裹革厝江濆。
白鹿坪赠宝惜庵主·其一
作者：钱澄之
朝代：明
体裁：七言绝句

乌云岩下虎声骄，白鹿坪前断采樵。亏煞四山风雨夜，跛师来结小团瓢。
白鹿坪赠宝惜庵主·其三
作者：钱澄之
朝代：明
体裁：七言绝句

山前山后绝人烟，每爇炉灰火自然。昨岁雪中香忽灭，罢炊忍饿过新年。
白鹿坪赠宝惜庵主·其二
作者：钱澄之
朝代：明
体裁：七言绝句

山根有客裹胡麻，远饷阇黎不在家。独有坏衣悬树上，草间挥汗自锄茶。
白鹿坪赠宝惜庵主·其五
作者：钱澄之
朝代：明
体裁：七言绝句

谷雨过来又一旬，家家祀灶焙茶新。明朝赴请前峰去，尽把茶山托与人。
白鹿坪赠宝惜庵主·其六
作者：钱澄之
朝代：明
体裁：七言绝句

腰斧穿云独自行，空山无伴响丁丁。枯株倒向溪边烂，留待明年木耳生。
白鹿坪赠宝惜庵主·其四
作者：钱澄之
朝代：明
体裁：七言绝句

一径荒荒入草莱，佛堂灯在竹门开。游人吹火烧茶熟，日暮山根负米来。
白鹿山中酬周农父·其一
作者：钱澄之
朝代：明
体裁：七言律诗

自失扬州史相亡，幕中遗事话凄凉。那知虎穴他生梦，还共龙山雨夜床。酒后不眠真老态，劫馀未死是痴肠。可怜高兴多年尽，独有诗成兴故狂。
白鹿山中酬周农父·其二
作者：钱澄之
朝代：明
体裁：七言律诗

吾徒落落少交亲，老友逢迎涕笑真。虎口并怜经万死，鸡坛刚可剩三人。白头见面休惊瘦，赤脚还乡赖得贫。近喜合明倡绝学，同参莫负再生身。
百丈岩同陈伊斐去声上人作
作者：钱澄之
朝代：明
体裁：五言律诗

久有攀跻兴，临行老伴催。山亭沿路歇，水笕逆流来。桥跨崩崖置，轩依绝壁开。倚窗何所见，遥指紫云堆。
百家桥访谭惟石不值
作者：钱澄之
朝代：明
体裁：七言律诗

百家桥畔小溪回，万竹林中一径开。处士上城输税去，游人下马叩门来。园庐直唤山童启，茗果还传稚子陪。坐久欲眠归店宿，知君每醉夜深回。
百折行
作者：钱澄之
朝代：明
体裁：古风

百折此生休问天，城隅狼藉剧可怜。永安虎口甫能脱，沙县刀头又见全。满城弱肉互吞并，我独何心惜民命。白刃岂念颈项强，生还始羡头皮硬。当街蹴踏刀杖加，父老走泣群将哗。城门将近鼓声急，国王拊膺救不得。已拟风起鬼伯催，那识沙昏天昼黑。群凶豕散吏民呼，谁者负我走通衢。筋骸支离无完骨，今兹曳杖神明扶。倚杖回思心寸绝，死灰誓向他生热。城南城北遍冤声，耳中悽怆眼滴血。
百舌
作者：钱澄之
朝代：明
体裁：七言律诗

春深山僻鸟鸣幽，底事间关哢不休。一片舌翻千树里，百般声闹五更头。繁音学得人堪喜，巧语多来听转愁。自是耳根难得静，谗言君侧岂吾忧。
百角楼怀古
作者：钱澄之
朝代：明
体裁：七言律诗

百角楼高俯碧浔，廿年此地再登临。渡江一马踪全失，跃浦双龙剑莫寻。栋宇已更前代制，云山偏触旧游心。即今壁上纱笼满，独有羁人倚槛吟。
皖中酬成二鸿广文·其一
作者：钱澄之
朝代：明
体裁：七言律诗

广文宦罢兴萧然，流寓江城久不旋。弟子醵金营小阁，修羊取息抵良田。浮沉市上交疑滥，嫚骂樽前性苦偏。念我平生疏懒甚，朅逢多难倍相怜。
皖中酬成二鸿广文·其三
作者：钱澄之
朝代：明
体裁：七言律诗

幽栖特卜盛唐山，曲巷疏篱不掩关。雨过但思谈即往，日斜长是醉言还。世情勘汝无多想，生计传予祇一悭。不是寻君何处去，尽教人笑两痴顽。
皖中酬成二鸿广文·其二
作者：钱澄之
朝代：明
体裁：七言律诗

锡山山水梦难忘，底事移居客皖乡。意气似堪谐楚俗，衣冠时复仿唐装。课孙自作温经计，赁婢能传治馔方。膝下营情双稚女，阮郎婚毕及刘郎。
皖中酬成二鸿广文·其四
作者：钱澄之
朝代：明
体裁：七言律诗

端居未觉省交游，召客研经共一楼。秋至渐看渔火乱，天晴时有雁声流。异书偶借随加点，佳酝亲储不用谋。自说学仙无一效，年来但觉此心休。
皖中除夕
作者：钱澄之
朝代：明
体裁：七言律诗

雪暗荒城竞岁华，千门灯火望中遮。童憨犒酒忘为客，妇病围炉苦忆家。稚子可知怀旅店，孤孙应是哭江涯。故园此夕肠堪断，愁听楼头更漏赊。
皖中饮孟叔子宅上
作者：钱澄之
朝代：明
体裁：七言律诗

饮马池傍老屋偏，孟家兄弟最称贤。柴桑乱日寻元亮，苜蓿河边忆惠连。五色凤雏新出穴，千秋花甲始周天。尊前漫讶须全白，屈指分携十九年。
相应
作者：钱澄之
朝代：明
体裁：五言律诗

须发吾宁碍，衣冠世共憎。偶然欲免俗，何意遂成僧。问法人难赚，传经我亦能。置身缁素里，无事不相应。
看僧移花
作者：钱澄之
朝代：明
体裁：五言律诗

秋卉含芳蚤，为怜沙草埋。却逢开士惜，移向药栏栽。生意承香雨，深根护碧苔。喧尘今不到，好在静中开。
看月十首·其一
作者：钱澄之
朝代：明
体裁：七言绝句

夜静江澄匹练铺，篷窗明处月轮孤。即疑龙女深宵出，来戏波心一颗珠。
看月十首·其七
作者：钱澄之
朝代：明
体裁：七言绝句

蒲团宴坐在双林，灰死香消夜色深。惟有法堂孤月上，清光如镜照禅心。
看月十首·其三
作者：钱澄之
朝代：明
体裁：七言绝句

夜长推枕转身频，入帐穿帷月色新。应是姮娥眠不著，潜来窥伺不眠人。
看月十首·其九
作者：钱澄之
朝代：明
体裁：七言绝句

积素扬辉通夜照，月光雪色一般清。若非移上阑干影，地底平铺辨不明。
看月十首·其二
作者：钱澄之
朝代：明
体裁：七言绝句

露白烟销欲夜天，冰轮却向马头圆。此时见月惟行客，一路人家尽早眠。
看月十首·其五
作者：钱澄之
朝代：明
体裁：七言绝句

参差竹个翠交加，影落虚庭迥不遮。一片空明疑积水，水中藻荇任横斜。
看月十首·其八
作者：钱澄之
朝代：明
体裁：七言绝句

清宵见月几含情，似为愁人故故明。应是夜深才皎洁，不愁不坐二三更。
看月十首·其六
作者：钱澄之
朝代：明
体裁：七言绝句

万蕊千条屋角边，梢头忽见一轮圆。黄昏时节无人到，翠羽嘈嘈满树烟。
看月十首·其十
作者：钱澄之
朝代：明
体裁：七言绝句

舞席歌筵彻夜开，当头几见月徘徊。清光不逐豪华散，歌舞完时上砌来。
看月十首·其四
作者：钱澄之
朝代：明
体裁：七言绝句

松间明月最销魂，细影疏痕映板门。一派潮声风搅乱，迟疑初出浪中翻。
看汪辰初李武舟对弈
作者：钱澄之
朝代：明
体裁：五言律诗

手谈推二妙，一局定谁贤。算出旁观外，思存累着前。取赢能割爱，得势善争先。诸将防边久，谁将此道传。
看花十首·其一
作者：钱澄之
朝代：明
体裁：七言绝句

最爱花枝映水边，照来花影倍增妍。朱颜小妇新妆就，明镜台前越可怜。
看花十首·其七
作者：钱澄之
朝代：明
体裁：七言绝句

旅况经春恨未消，偶然失笑在花朝。笑他不恋枝头住，也逐东风处处飘。
看花十首·其三
作者：钱澄之
朝代：明
体裁：七言绝句

胆瓶新插朵离离，莫笑无根但有枝。检点树头开及落，与他争较不多时。
看花十首·其九
作者：钱澄之
朝代：明
体裁：七言绝句

听说春光欲起看，倩人扶著倚阑干。劝花莫恃精神好，也怕风吹雨打残。
看花十首·其二
作者：钱澄之
朝代：明
体裁：七言绝句

分明镜里有春风，引手攀花镜本空。不似月中丹桂影，尚留根在广寒宫。
看花十首·其五
作者：钱澄之
朝代：明
体裁：七言绝句

尽日寻春花里藏，折花端合献空王。灵山会上传何事，蓦地拈来笑一场。
看花十首·其八
作者：钱澄之
朝代：明
体裁：七言绝句

乱来忘却已交春，怪得山花次第新。辜负东风勤著力，世间未有看花人。
看花十首·其六
作者：钱澄之
朝代：明
体裁：七言绝句

著雨花枝最有姿，娇柔无力倩扶持。也知雨欲催花去，引得人怜在此时。
看花十首·其十
作者：钱澄之
朝代：明
体裁：七言绝句

每日花前饮一壶，半酣看去眼模糊。莫矜艳色欺人老，醉后朱颜赛得无。
看花十首·其四
作者：钱澄之
朝代：明
体裁：七言绝句

漫道灯前色较殷，含娇含态有无间。应同金屋珠帘卷，一片清光映玉颜。
看阒然师塔前除竹
作者：钱澄之
朝代：明
体裁：七言律诗

竹筱阴阴覆塔寒，亲持利刃斩琅玕。我心留把红尘隔，师意除教法界宽。不许秋声敲石户，更无月影到阑干。门前大好山光在，开眼虚空便得看。
真定相公招饮奉酬·其一
作者：钱澄之
朝代：明
体裁：七言律诗

谢傅苍生望不虚，宣麻恰趁客来初。天心祇觉迟回久，相业偏宜历试馀。曾荷朝班传俚句，也从宾阁杂华裾。衰年未改狂奴态，唱和当场恐弗如。
真定相公招饮奉酬·其二
作者：钱澄之
朝代：明
体裁：七言律诗

白头怀刺久逡巡，忽漫招寻笑语亲。插架应添新典籍，留宾还是旧平津。科名屈指存元老，须鬓同时几故人。早奏治安无别望，清江一曲稳渔纶。
睦州道上示新安穆秀才修玄·其一
作者：钱澄之
朝代：明
体裁：五言律诗

万里双芒屩，千峰五尺藤。水村朝听雨，山店夜留灯。客病途中健，乡愁醉后增。平生不尽意，辛苦望南兴。
睦州道上示新安穆秀才修玄·其二
作者：钱澄之
朝代：明
体裁：五言律诗

屈指闽中路，瞻星去转赊。古桥生石菌，细草结冰花。绝岭惊人挂，空村怪鸟哗。吞声是国恨，原不悔倾家。
睦州道上，示新安穆秀才修玄
作者：钱澄之
朝代：明

万里双芒屩，千峰五尺藤。水村朝听雨，山店夜留灯。客病途中健，乡愁久后增。平生不尽意，辛苦望南兴。屈指闽中路，瞻星去转赊。古桥生石菌，细草结冰花。绝岭惊人挂，空村怪鸟哗。吞声是国恨，原不悔倾家！
睦州道上，示新安穆秀才修玄·其一
作者：钱澄之
朝代：明

万里双芒屩，千峰五尺藤。水村朝听雨，山店夜留灯。客病途中健，乡愁久后增。平生不尽意，辛苦望南兴。
睦州道上，示新安穆秀才修玄·其二
作者：钱澄之
朝代：明

屈指闽中路，瞻星去转赊。古桥生石菌，细草结冰花。绝岭惊人挂，空村怪鸟哗。吞声是国恨，原不悔倾家！
石公子
作者：钱澄之
朝代：明
体裁：五言律诗

远闻公子至，掩泪出山阿。旅榇十年滞，江程两日多。定须询父老，或恐委风波。独遣吏人去，徘徊意谓何。
石屋·其一
作者：钱澄之
朝代：明
体裁：七言绝句

石屋重来万恨侵，独留高桧碧森森。两廊罗汉旧相识，记得撚须夜苦吟。
石屋·其二
作者：钱澄之
朝代：明
体裁：七言绝句

唱和已稀莲社侣，送迎不见虎溪僧。夜深醒却十年梦，独对千峰一点灯。
石牛驿
作者：钱澄之
朝代：明

石牛驿破存两楹，鸟雀满地无人声。客子入门风淅淅，停车下马不得行。隔墙叫怒如哮虎，银铛锁吏出废堵。鞭笞乱下冤不闻，良久叩头诉其苦。自从江、楚纷用兵，分符秉钺输蹄横。已愁宾客多需索，更苦刁阉难逢迎。朝啼卖女夕卖妇，饥肤戕毁复何有！供顿王官职所当，白板公卿费奔走。昨日负薪者竖儒，挽牛入关窃上书。此辈宁有安刘计，今来驰驿事恣睢。官家但识遣使臣，那知驿吏多苦辛！朝廷克敌须庙算，岂在多用虚言人！
石牛驿
作者：钱澄之
朝代：明
体裁：古风

石牛驿破存两楹，鸟雀满地无人声。客子入门风淅淅，停车下马不得行。隔墙叫怒如哮虎，锒铛锁吏出废堵。鞭笞乱下冤不闻，良久叩头诉其苦。自从江、楚纷用兵，分符秉钺轮蹄横。已愁宾客多需索，更苦刁阚难逢迎。朝啼卖女夕卖妇，饥肤戕毁复何有。供顿王官职所当，白板公卿费奔走。昨日负薪者竖儒，挽牛入关窃上书。此辈宁有安刘计，今来驰驿事恣睢。官家但识遣使臣，那知驿吏多苦辛。朝廷克敌须庙算，岂在多用虚言人。
石笋峰
作者：钱澄之
朝代：明
体裁：七言律诗

逐伴攀登石笋峰，蹒跚惟仗一枝筇。竹间水笕争分道，湖外江光定几重。倦就灌园溪叟坐，行追负米老僧踪。开轩指点看红叶，早听山摇下界钟。
石经斋值蜀藻初度·其一
作者：钱澄之
朝代：明
体裁：五言律诗

五载一相见，刚逢初度辰。我于汗漫老，君以应酬贫。竹色春来暗，松声别后新。晨昏诗一卷，只此慰孀亲。
石经斋值蜀藻初度·其三
作者：钱澄之
朝代：明
体裁：五言律诗

时事竟如此，升沉且莫论。茅斋换新瓦，蓬径乍开门。田可供租税，家才半嫁婚。所欣佳子弟，吟诵满庭轩。
石经斋值蜀藻初度·其二
作者：钱澄之
朝代：明
体裁：五言律诗

高斋吟啸久，又见老狂来。榻几年犹在，樽无夜不开。论交追古道，应世亦奇才。时命看将转，雄心且莫灰。
石钟山
作者：钱澄之
朝代：明
体裁：古风

昔我挂帆上，江流何浑浑。顺风过绝壁，斗削不可扪。遥见系罾人，有若岩际猿。今来水始落，与子同扳援。石拒本无径，壁裂如有门。时时奇鬼搏，往往猛兽蹲。绝顶望江流，浩浩东向奔。还顾足垂处，凛然森心魂。下见石钟石，纷纷考击痕。嗟此李渤误，如何至今存。此山本空洞，如覆盂与盆。水落人可入，有路达城根。以此风鼓浪，水石互吐吞。所以苏公来，大声水上喧。自公此记出，一洗石钟冤。明明水经注，不肯信郦元。世无读书人，固陋安与论。
石门湖归·其一
作者：钱澄之
朝代：明
体裁：七言律诗

万顷湖藏石作门，一溪疑到武林源。渔舟近岸闻鸡犬，马鬣无碑问子孙。篱下鹿驯依猎户，树根牛卧认烟村。老农有饭留田主，浊酒频添注瓦盆。
石门湖归·其二
作者：钱澄之
朝代：明
体裁：七言律诗

扁舟一宿石门湖，返棹沿洄日已晡。水落苦愁河路曲，桥崩深念渡船迂。沙边蟹火沿途导，泽畔渔家记姓呼。夜半虎行扉不闭，酒醒遥见月轮孤。
碧霞书院为高云旂太守赋
作者：钱澄之
朝代：明
体裁：七言律诗

郧州城畔碧霞台，遗构荒颓此再开。云带远山江北尽，树笼春水汉东来。秋成好看盈郊穫，夕照时衔醉客杯。期我登楼应有赋，白头无复仲宣才。
示余不远
作者：钱澄之
朝代：明
体裁：七言律诗

镛城高尚老遗民，远向双峰卖字频。祇见衣冠存古制，何妨容鬓杂时人。家传独子须留种，室少同牢自养亲。见说此生心不变，吾侪无计救君贫。
示冠孙
作者：钱澄之
朝代：明
体裁：七言绝句

吾孙七岁即知音，能读翁诗绕膝吟。可识老翁吟太苦，推敲耗尽一生心。
示同寓李生
作者：钱澄之
朝代：明
体裁：七言律诗

家在星江久不归，两年荒寺与相依。谈诗雨夜灯花结，得句秋山柿叶飞。酒店动邀高士醉，寒天出借老僧衣。为怜多病辞文债，未到黄昏即掩扉。
示家左车
作者：钱澄之
朝代：明
体裁：七言律诗

怪汝移家早去乡，萍踪乍聚转心伤。瞻云无路趋南岳，卖药权时奉北堂。吾道久应为俗弃，此身只合借医藏。如何宾客犹盈座，把酒频妨大阮狂。
示廖生朱草
作者：钱澄之
朝代：明
体裁：七言律诗

浆溪有客避墙东，心迹犹怜数子同。五亩田荒兵火后，一间屋在夕阳中。藏书尽向饥时鬻，得句多于苦处工。喜我诗篇频请益，可知我正为诗穷。
示徐又横
作者：钱澄之
朝代：明
体裁：五言律诗

郡志须分任，前贤待表章。颇闻持论正，早被指名狂。有讳文应避，无私直岂妨。相期成信史，今已尽韬藏。
示扶升从子
作者：钱澄之
朝代：明
体裁：七言律诗

家声虽替门庭在，赖尔枝梧一姓人。岁月飞腾惊已老，应酬杂沓讳言贫。可怜族众情难到，为念吾衰谊更真。合室所需怀抱物，含饴早慰白头亲。
示熊甘澍
作者：钱澄之
朝代：明
体裁：七言律诗

华阳处士宅萧然，白板双扉寄市廛。无米赖将花本换，有经每为苾刍传。兴高得伴清宵坐，计拙偷閒白昼眠。诗句偶成随失稿，祇从传诵识佳篇。
示程子介
作者：钱澄之
朝代：明
体裁：七言律诗

时俗人情更莫论，看君落落道心存。有钱祇济贫交急，失意难忘汲引恩。性僻吾原忧寡合，口缄世反怪多言。如今好客平原少，躄者谁容尚到门。
示闽人还里
作者：钱澄之
朝代：明
体裁：五言律诗

尔来如此去，念昔意多迷。七八年同事，三千里独归。天时且莫问，吾道岂全非。待汝营茅屋，先秋候竹扉。
祝山如邀饮出示新诗
作者：钱澄之
朝代：明
体裁：五言律诗

东门城口闹，中有逸人居。一径入深巷，满床堆异书。茶从僧转觅，酒为客长储。佳句篇篇好，流传岂藉余。
福州迎春歌
作者：钱澄之
朝代：明

福州腊月天气佳，迎春看春人如花。福州女儿好颜色，皎若朝雪衬轻霞。宛转蛾眉楼上出，回身却用珠帘遮。街头小儿喧笙鼓，锦棚对对倡家女。珠衫宝髻百样装，尽按梨园歌曲谱。逾梁出卷观者多，却扇亭亭娇不语。此日梅花满地飞，此时柳色弄春晖。公子停鞭牵玉勒，佳人对镜换罗衣。罗衣袅袅细腰身，令人却忆白门春。白门春在长乾里，钿阁青楼夹道起。侯家珠翠半天中，外戚帘栊香雾里。三条九陌车骑纷，人影花光何处是！杨柳溪边岁岁新，射雕今已遍城闉。秋千院下穹庐帐，蹴鞠场飞铁马尘。可怜日暮吹笳动，风杂鸦声愁杀人！
福州迎春歌
作者：钱澄之
朝代：明
体裁：古风

福州腊月天气佳，迎春看春人如花。福州女儿好颜色，皎若朝雪衬轻霞。宛转蛾眉楼上出，回身却用珠帘遮。街头小儿喧笙鼓，锦棚对对倡家女。珠衫宝髻百样装，尽按梨园歌曲谱。逾梁出巷观者多，却扇亭亭娇不语。此日梅花满地飞，此时柳色弄春晖。公子停鞭牵玉勒，佳人对镜换罗衣。罗衣袅袅细腰身，令人却忆白门春。白门春在长干里，钿阁青楼夹道起。侯家珠翠半天中，外戚帘栊香雾里。三条九陌车骑纷，人影花光何处是。杨柳溪边岁岁新，射雕今已遍城闉。秋千院下穹庐帐，蹴鞠场飞铁马尘。可怜日暮吹笳动，风杂鸦声愁杀人。
秋乾得雨看僧雏种菜
作者：钱澄之
朝代：明
体裁：古风

入秋通不雨，万象莽萧条。荒寺一畦蔬，叶卷灌亦焦。甘瓜抱蒂死，兔葵依井凋。枯藤架未除，蜘蛛网萧萧。何意东风来，好雨随飘飖。老僧倚槛立，意色若为招。呼雏荷锄出，分畦理馀苗。病夫久乏食，饘粥苦无聊。念此能发生，计日味已饶。僧厨既已充，吾饕庶可疗。
秋兰
作者：钱澄之
朝代：明
体裁：七言绝句

秋兰初茁满丛芽，一箭能开十朵花。不信幽香浓若此，祇应移植贵人家。
秋兴·其一
作者：钱澄之
朝代：明
体裁：七言律诗

郁郁钟山望孝陵，汉家园寝许谁登。银河不动浮金雁，石室长明闭漆灯。黄屋昼深苍鹿戏，青松晓出碧云层。即今樵牧通无禁，人上山头放海鹰。
秋兴·其三
作者：钱澄之
朝代：明
体裁：七言律诗

江南行乐古长洲，尽舫青娥忆昔游。茂苑莺娇花过雨，虎邱月上寺新秋。黄衫戏鼓番商舶，红烛调筝燕子楼。醉卧酒垆谁更在，永嘉空忆旧风流。
秋兴·其二
作者：钱澄之
朝代：明
体裁：七言律诗

金陵佳丽六朝传，岁岁春游艳少年。月吐长干浮白夜，花飞寒食踏青天。珠帘烛影摇灯市，宝扇歌声缓酒船。见说教坊人去尽，垂杨可系旧秋千。
秋兴·其五
作者：钱澄之
朝代：明
体裁：七言律诗

越东烽照羽书稀，潮落钱唐王气微。五夜楼船航海疾，千群胡骑渡江飞。耶溪花绕罗毡帐，禹庙苔荒挂铁衣。闻说君臣栖绝岛，金鳌山寺几时归。
秋兴·其六
作者：钱澄之
朝代：明
体裁：七言律诗

荒村林麓逐江涯，小艇才通水竹斜。几度客中逢燕子，何年春尽别梨花。邻墙晒网渔人屋，独树维舟处士家。乱后柴门终不改，朝朝兄弟望归槎。
秋兴·其四
作者：钱澄之
朝代：明
体裁：七言律诗

记得雷峰日向低，停桡多在段桥西。浅沙紫蟹衔霜出，高树玄蝉抱雨啼。度曲夜迟青雀舫，吹箫人静绿杨堤。可怜歌舞随烟散，愁听吴山立马嘶。
秋夜到涉园有怀魏子存·其一
作者：钱澄之
朝代：明
体裁：七言律诗

魏塘秋浅月初斜，客到无须主在家。门径欲忘随竖转，园亭不就逐年加。树欺院小通交荫，藕趁轩虚一放花。别后知君高兴减，持斋礼佛亦生涯。
秋夜到涉园有怀魏子存·其二
作者：钱澄之
朝代：明
体裁：七言律诗

又作西轩几日留，梧桐依旧别时秋。虫移上砌寻人语，鱼出翻荷向客浮。但使持经原得悟，也知奉佛本无求。交游未谢僧徒集，窃恐尘劳未许休。
秋夜宿秋风阁示瑶星
作者：钱澄之
朝代：明
体裁：七言律诗

竹树深藏小阁偏，先生栖隐自何年。黄精好当三冬饭，皂帽难禁九月天。灯掩长干呼买酒，窗明通夜照安禅。涛声骤起绳床下，知在高松顶上眠。
秋夜过陈遐伯雨窗茶话
作者：钱澄之
朝代：明
体裁：五言律诗

小院茶铛沸，山人客未贫。丹青一只手，智慧再来身。挂壁灯光暗，吹窗雨响新。夜深谈不散，吾近在比邻。
秋日集曾也愚斋莲道人限韵
作者：钱澄之
朝代：明
体裁：七言律诗

故人高会早秋天，又费贫家几月钱。酒量大都输小友，鬓毛强半是同年。经辞佛案供珍撰，韵出香奁散锦笺。老我甘依金谷罚，诗成已让祖生先。
秋村八声·其一
作者：钱澄之
朝代：明
体裁：五言律诗

江南秋未半，已觉雁纷纷。沙渚谁惊阵，关河乍失群。排空天欲暮，叫月夜初分。惟有羁愁客，楼头最早闻。
秋村八声·其七
作者：钱澄之
朝代：明
体裁：五言律诗

农事经秋少，妇功入夜新。缲车听去慢，络纬语来亲。分照怜同伴，闻声和隔邻。莫愁膏火尽，自有代然薪。
秋村八声·其三
作者：钱澄之
朝代：明
体裁：五言律诗

秋蝉嘶渐弱，惟觉晚来悲。远树初吟处，前村欲歇时。意侵寒露怯，声送夕阳迟。合抱枯枝死，凄凉更聒谁。
秋村八声·其二
作者：钱澄之
朝代：明
体裁：五言律诗

蟋蟀声难断，千秋此夜深。渐于床下语，合在壁间寻。处处愁人耳，年年旅客心。天机依物候，岂是尔能吟。
秋村八声·其五
作者：钱澄之
朝代：明
体裁：五言律诗

今年寒似早，已听捣衣声。塞上何时寄，闺中此夜情。拂砧心子细，调杵恨分明。空感居人耳，征夫迥未惊。
秋村八声·其八
作者：钱澄之
朝代：明
体裁：五言律诗

何处书声好，茅斋秋夜深。烟高孤鹤语，月澹一琴吟。自向静中听，焉知读者心。不拘谁子弟，吾只喜清音。
秋村八声·其六
作者：钱澄之
朝代：明
体裁：五言律诗

江田收穫少，所喜碓初喧。杵急雨中屋，舂疏月黑村。听宜于夜静，声只在篱根。灯火依微处，人家已闭门。
秋村八声·其四
作者：钱澄之
朝代：明
体裁：五言律诗

坠响空阶静，辞柯一叶乾。无风吹地走，不雨打帘寒。已觉埽堪惜，还怜踏欲残。掩门深坐听，山路正漫漫。
秋村八课·其一
作者：钱澄之
朝代：明
体裁：五言律诗

今年秋较稔，陇稻一时黄。得暇先完廪，占晴早筑场。鸡豚开栅喜，妇子合村忙。即拟输官税，宁期卒岁粮。
秋村八课·其七
作者：钱澄之
朝代：明
体裁：五言律诗

农隙争乘屋，秋晴趁好天。叶红堆处烂，萝碧补时牵。免湿斋厨火，期安雨夜眠。家人思换瓦，此志慰何年。
秋村八课·其三
作者：钱澄之
朝代：明
体裁：五言律诗

月黑江头火，村中捕蟹归。缘沙笼炬密，上水结罾稀。筐以经霜满，螯知食稻肥。久拼持杀戒，为尔愿还违。
秋村八课·其二
作者：钱澄之
朝代：明
体裁：五言律诗

新酒通村熟，吾家酿屡催。撇尝频就瓮，看煮自持杯。到手能无醉，封头誓不开。菊花久窨好，留待故人来。
秋村八课·其五
作者：钱澄之
朝代：明
体裁：五言律诗

青青原上架，采摘不时需。祇怪篱先弱，宁知蔓早枯。花稀空见惜，用尽若为扶。迟暮应相弃，毋劳叹老夫。
秋村八课·其八
作者：钱澄之
朝代：明
体裁：五言律诗

门扉向夕掩，灯火入秋清。箧里藏团扇，墙根觅短檠。雨窗挑穟暗，凉壁照蛩鸣。老去难深坐，空惭永夜明。
秋村八课·其六
作者：钱澄之
朝代：明
体裁：五言律诗

秋山不可埽，秋叶埽还吹。路没人行少，林深犬过知。岂惟除竹径，亦以佐薪炊。吾意红堪惜，堆来写近诗。
秋村八课·其四
作者：钱澄之
朝代：明
体裁：五言律诗

山人传善本，栽法乞僧家。何必种求异，且图篱有花。色中黄自正，药里白为嘉。老去希明目，宁愁雾早遮。
秋水叹
作者：钱澄之
朝代：明
体裁：古风

贫家住近江水涯，有田数亩皆污邪。十年种田九年浸，古堤渐塌年年加。去岁潮涸天不雨，此田龟坼成焦土。今夏大旱秋雨通，江潮判与卯年同。潮来啮堤堤欲决，合力捍禦伤农功。楗薪下石仅能塞，山水倒注泄不得。眼见黄禾没水底，鱼龙怫郁纷来食。可怜黄禾子离离，老农照影心伤悲。租船买酒入水穫，酒少口噤寒难支。终日穫稻不盈亩，上场打稻才数斗。稻黄者少青者多，除还酒债竟何有。况复皇天不肯晴，积禾在场禾耳生。街头稻价日日贱，此稻入市卖不行。君不见卖稻老翁泣诉苦，门外催租吏如虎。
秋浦酬孔仲石鱼酒见饷
作者：钱澄之
朝代：明
体裁：七言律诗

通家相望隔江居，真率吾乡迥不如。樽绿远携北海酒，盘鲜时享贵池鱼。郡分两岸轮为主，学本同门互借书。近日故人容易贵，幸因贫贱未曾疏。
秋海棠·其一
作者：钱澄之
朝代：明
体裁：五言律诗

裛露红犹浅，映阶碧已深。偏当炎夏日，开向此窗阴。零落美人泪，幽芳处士心。可知枝叶大，容得藓苔侵。
秋海棠·其二
作者：钱澄之
朝代：明
体裁：五言律诗

何许情根结，荧荧花尚芳。可怜一滴泪，断尽千秋肠。泣露珠同湿，凝红汗有香。祇疑墙角下，啼血至今藏。
秋雨叹·其一
作者：钱澄之
朝代：明
体裁：古风

老夫秋卧空墙侧，墙东踏碓舂不歇。瓦沟雨声彻夜悬，床头接漏盆滴穿。宅老人稠无去处，拄杖祇到衡门前。爨妇厨边炊欲哭，湿薪不著烟满屋。阿兄饱饭腹便便，手把书卷翘足眠。
秋雨叹·其三
作者：钱澄之
朝代：明
体裁：古风

朝云阑东日出早，豆棚丝丝作雨声。芦菔泥深种不得，秋瓜时过空自生。青菰黑芡非难摘，小船系井无人撑。田家租输腹已饿，未黑掩门向灯坐。小儿市上得酒还，速宜取醉昏昏卧。
秋雨叹·其二
作者：钱澄之
朝代：明
体裁：古风

稻畦已破禾浸死，麻菽被陇不得收。水乡望鱼如望稻，水恋又恐鱼回头。已苦薪尽炊方绝，况乃草烂牛无刍。出门看雨雨不住，前村买酒无船渡。农夫把锄行复归，洗脚檐前坐织屦。
秋雨宿龙戒庵·其一
作者：钱澄之
朝代：明
体裁：七言律诗

久知山顶一茅幽，乘兴攀缘到上头。户外俯窥千岭合，天边遥涌大江流。阴崖雾重茶丛好，绝壑风清竹个稠。客至恰逢秋夜雨，灯檠茗碗话西楼。
秋雨宿龙戒庵·其二
作者：钱澄之
朝代：明
体裁：七言律诗

万壑松风小阁凭，晚时雨细杂烟腾。空山钟早完禅诵，古殿天阴暗佛灯。草径频来修供客，竹房久去学诗僧。昨闻虎出还当路，不是探奇不肯登。
秋雨渡江访赵贵池心远·其一
作者：钱澄之
朝代：明
体裁：七言律诗

潮褪江头江水平，扁舟冒雨渡江行。远山云净孤城见，近浦秋深合郡清。村社犬眠无吏迹，官衙鼓静有书声。寻常闭阁人难造，敢信神交躧履迎。
秋雨渡江访赵贵池心远·其二
作者：钱澄之
朝代：明
体裁：七言律诗

曾同徐孺滞京华，屈指文坛数作家。窃恐簿书妨啸咏，仍闻图史是生涯。芙蓉秀出千峰色，桂树香传满县花。如此吏情殊不俗，知君胸自有烟霞。
秦淮·其一
作者：钱澄之
朝代：明
体裁：五言律诗

清溪馀一曲，莫过木桥边。北客丹亭榭，吴儿澹管弦。押衣离酒店，喝采赛灯船。五月河房贵，租添看水钱。
秦淮·其三
作者：钱澄之
朝代：明
体裁：五言律诗

利涉桥东去，游船不敢过。渔罾当槛系，马栈对河多。舟子愁兵问，营姬见客诃。几年闻敕勒，今已满城歌。
秦淮·其二
作者：钱澄之
朝代：明
体裁：五言律诗

酒伴全非昔，儿郎态未殊。旧交遮扇过，热妓隔船呼。玉笛情多少，珠帘艳有无。关东人渐熟，亦说用苏厨。
秦淮·其四
作者：钱澄之
朝代：明
体裁：五言律诗

久在清溪里，今来识几家。屋巢辞旧燕，堤柳宿残鸦。人去朱楼改，潮侵水阁斜。不知谁第宅，新种邵平瓜。
秦淮岁暮宿倪越公孙雨田寓阁·其一
作者：钱澄之
朝代：明
体裁：七言绝句

水落秦淮夜悄然，故人留我让床眠。灯前一卷时时看，太史遗诗手自编。
秦淮岁暮宿倪越公孙雨田寓阁·其二
作者：钱澄之
朝代：明
体裁：七言绝句

少年为客苦寒宵，水阁经冬最寂寥。两岸绮窗通夜闭，孙郎向月自吹箫。
秦淮邂逅曾旅庵走笔却赠
作者：钱澄之
朝代：明
体裁：七言排律

子固声名世久传，东南岩壑蹋将穿。闽江冠盖浮云散，粤国诗篇夜雨联。到处买山成小隐，有时歇脚便安禅。诸经注误缄关较，先辈文残割俸编。分韵苦吟光孝寺，寻踪潜问佛山船。飘零白发兵烽里，邂逅清溪水阁边。倒屣迎门呼姓字，移床促坐诉风烟。须眉已改音能辨，涕泪难乾眼未痊。僮仆争看相识少，交游细访几家全。忠魂喜听南阳烈，苦行真输给谏贤。轰饮酒徒为异物，含香小友亦高年。两傍属耳疑谈梦，半醉搔头敢问天。闺阁持斋多难后，儿童执礼故人前。屋价正高休住市，催科日急莫求田。与君共觅长千宅，白饭青蔬果腹眠。
移家白门纪事
作者：钱澄之
朝代：明
体裁：古风

皇帝十四载，仲冬月上弦。逆寇众奄至，烽照大江边。客子在秋浦，遥见光烛天。踉跄渡江返，举家涕泗涟。开门守灯坐，望我眼欲穿。我至未束装，两儿争我肩。提携两儿走，短衣妻还牵。累累大堤上，崎岖陌与阡。僮仆暗相失，遥闻多踬颠。儿饥不敢啼，辛苦怀中眠。既苦妻孥累，复念僮仆孱。跋涉到江岸，欲渡江无船。多谢故人义，赠我买舟钱。登舟望贼燧，只在前山巅。对面数里遥，须眉势欲燃。哭声谁家妇，使我心悁悁。清晨舣舟楫，欲发未能遄。白马掣电来，篙橹纷纠缠。甫能捩柁转，矢石及我舷。嗟嗟五步内，几以颈血溅。妻儿惊卧病，战悸欲成癫。腐儒手足乱，至今一指挛。暮宿清溪口，水落声潺湲。仰看太白星，旄头直北悬。言念兄弟辈，纷如散宾筵。繄我独南征，凄然堕风鸢。哀音中夜发，隔船鸣商弦。听之耿不寐，展转百忧煎。盎无三日粮，八口何以全。沿江多果窳，冰腹不可搴。经霜有菱芡，烂死黑如铅。采之充朝餐，隔宿乃一饘。中洲有贤主，见客开门延。厨中设粳饭，肴以肥且鲜。众雏尽一饱，起视腹便便。病妻苦呕泄，入门忽以痊。贤母为节饰，满头赠花钿。诘朝勉留我，临别情拳拳。苦辞土俗薄，不能谋一廛。感念夫子德，高谊肝脾镌。数日江上行，回首时流连。濡溪风波恶，停舶将及千。中有同乡舟，早晚发枞川。试问故乡难，来期在我先。采石月初望，郁郁金盘圆。榜人自沽饮，有鱼缩项鳊。借汝榜人杯，临江吊谪仙。我如有斗酒，亦能诗百篇。信宿抵石城，入城何迍邅。平生贵交游，深居门巷阗。叩门欲有诉，趑趄足不前。果然投以刺，阍吏不肯传。四顾日惨淡，风吹双鬓卷。道逢贫贱交，惊我仅存颧。孰手叙从来，泪下如流泉。荷此二三子，竭力相周旋。奔走城西隅，僦居仅有椽。虽无门与扉，次第竹可编。入门乏床褥，烂熳睡一毡。朝寒不能起，坐拥衾中绵。客至无榻施，席地草绵芊。汲井缺瓶绠，日午未炊烟。小儿叫索饭，苦遭严母鞭。大儿强解事，忍饥剧可怜。朝出过屠门，入眼空垂涎。尔急但粗蛎，宁复望腥膻。昨日中都友，饷我肉一笾。久不识此味，不辨羊与豜。相视忽大笑，胡至此寒脧。仆婢语深夜，怨我轻南迁。声声思故乡，似欲相背捐。尔辈勿我怨，兹非我罪愆。尔见江北将，赳赳有几员。元戎总骄贵，虚檄阃外权。所赐尚方剑，诛杀徒自专。比来尽闭门，曾不张空弮。天津运梗塞，都城空复坚。山东数千里，满目森戈鋋。比岁蝗旱仍，一望无畬田。追呼吏如虎，逋负宁望蠲。牛种贼烧尽，有田谁复佃。夙号中原地，非复昔幅员。海内皆鼎沸，幸此江南偏。尔谓江南远，我意适闽滇。仰视天南鹄，翻飞何翩翩。从汝聒耳噪，一如听秋蝉。闭户暂冥心，悄然坐深渊。今夏初学卜，焚香设筵篿。为卜江以北，天怒正不悛。江南不可居，江北不可还。且偷旦暮生，衣食自有缘。作诗述所怀，琐琐遂盈笺。
移寓汉阳千谷招饮不赴赠诗见嘲依韵·其一
作者：钱澄之
朝代：明
体裁：七言绝句

金陵班里小陈多，歌舞刚能胜绮罗。料是旗亭无我在，出场端不唱黄河。
移寓汉阳千谷招饮不赴赠诗见嘲依韵·其二
作者：钱澄之
朝代：明
体裁：七言绝句

舞席歌场夜夜陈，白头翁到满堂春。今宵烛下争相忆，实少颠狂首事人。
移寓陈思谷阁上较刻拙集
作者：钱澄之
朝代：明
体裁：五言律诗

徙寓寻三径，翻书就五车。阁偏宜美睡，姬静是良家。瘴薄清秋月，凉生白豆花。夜深雠较苦，一字几涂鸦。
移居南郊·其一
作者：钱澄之
朝代：明
体裁：五言律诗

租得桥西宅，欹斜只两间。窗平秋后草，榻对雨中山。宾客应难到，吾人不易閒。双扉临市井，无事昼常关。
移居南郊·其三
作者：钱澄之
朝代：明
体裁：五言律诗

竟少容身地，入山未敢深。苟全梅尉志，晦迹伯休心。老罢千秋业，閒馀二仲寻。诗名藏不得，传出有知音。
移居南郊·其二
作者：钱澄之
朝代：明
体裁：五言律诗

郊居疑太僻，所恃是长贫。牛马凭呼我，屠沽可结邻。圃规先定菜，僮约与供薪。时恐门前指，此中尚有人。
移居南郊·其五
作者：钱澄之
朝代：明
体裁：五言律诗

城居吾不乐，生长在田家。饭杂菰为米，盘腥菜有虾。定须求竹种，且渐缚篱遮。预想朱明候，开轩看藕花。
移居南郊·其六
作者：钱澄之
朝代：明
体裁：五言律诗

僮仆出门早，晨兴自埽除。所求清我眼，何必定吾庐。客至难寻酒，人贫恃种蔬。有钱无可费，合是老悭居。
移居南郊·其四
作者：钱澄之
朝代：明
体裁：五言律诗

户牖迎朝旭，高眠奈我何。牛车村市少，鱼网板桥多。断续烟边柳，离披水面荷。竹间有老友，拥被数相过。
移居西田庄五首·其一
作者：钱澄之
朝代：明
体裁：五言律诗

拮据经五载，卜筑小山坳。自笑蚕营茧，其如雏满巢。耕耘从此便，卷帙渐图钞。汗漫一生过，馀年为解嘲。
移居西田庄五首·其三
作者：钱澄之
朝代：明
体裁：五言律诗

舍北青山出，墙东江水回。本无多土物，勿令委蒿莱。竹母雨中乞，松林薪后栽。干霄应计日，空著意相催。
移居西田庄五首·其二
作者：钱澄之
朝代：明
体裁：五言律诗

携家去不远，烟火见前村。乍到儿童闹，同时鸡犬喧。无墙旋扈棘，逐径且开门。最好秋收日，移床就树根。
移居西田庄五首·其五
作者：钱澄之
朝代：明
体裁：五言律诗

老树馀檀梓，森森亦绕庐。故居人事谢，枉道客来疏。邻约尝新酒，孙归背晚书。授诗吟得好，已觉慰阶除。
移居西田庄五首·其四
作者：钱澄之
朝代：明
体裁：五言律诗

传家惟数亩，活计在桑麻。人事应须尽，吾生亦有涯。树求嘉果接，篱带野花遮。可惜阳坡地，分来自种茶。
程周量职方席上作
作者：钱澄之
朝代：明
体裁：古风

广南才子程职方，高风爽气莫可当。昼向枢曹修政事，夜寻词客论文章。词客纷纷遍燕市，职方客尽天下士。上坐何来皂帽翁，衔杯重话岭外事。岭外风物近如何，曾是狂生旧啸歌。游仙梦里虚名大，劫火灰前胜事多。胜事虚名何处说，啸歌回首情犹热。公安老髯好篇章，每叹程子才奇绝。记得偷閒南海来，诗朋酒伴尽追陪。被酒夜眠光孝寺，题诗朝上尉佗台。诗成落笔人传遍，花田香浦争游宴。陈生落落邝生痴，几度问君君不见。朔风一夜海水飞，报道羊城已被围。端水弟兄同日散，苍梧狼狈只身归。兵戈阻绝孤城远，几人能向刀锋免。天留程子活草间，一上南宫遂冠冕。江村远至老髯书，问渠眼力今何如。惜哉此翁晚节堕，怜才藻鉴良不虚。万事茫茫复何有，二十馀年空白首。曾从武水寄相思，还到金台饮君酒。酒酣慷慨说当时，说向旁人那得知。可怜兵后书焚尽，犹记狂生两句诗。
穫稻词
作者：钱澄之
朝代：明
体裁：古风

女蹋碓，儿埽仓，我家今日稻登场。穫稻上场打稻毕，拂还租稻叉手立。往时入仓才输官，今年只在场上看。晚禾乾死田无稿，又下官符催马草。买草纳官官不收，千堆万堆城南头。风吹雨打烂欲尽，饿杀阑中子母牛。
空仓雀
作者：钱澄之
朝代：明
体裁：古风

空仓雀，何不只在空仓住，朝朝飞上田头树。田头树多站满枝，东西跳踉偷眼窥。禾秸乾死稻无粒，汝纵下田不得食。满地蓬蒿亦生子，何不飞入蓬蒿里。觑我谷种晒场边，食之荒我明年田。稚子持竿满场逐，飞飞又上人家屋。屋欲穿，天且雨，今年无草何以补。官仓自有雀鼠粮，何难饱食充汝肠。空仓雀，不如但学仓中鼠，日窃官粟谁詈汝。
空船行
作者：钱澄之
朝代：明
体裁：古风

给谏被逮身萧然，身外长物一空船。金吾求贿苦不遂，破船估值十千钱。董生守船陈苦词，此船留裹给谏尸。姚髯仗剑船头坐，腐儒可笑又可悲。须臾攘臂牵船去，两生抵死留不住。金吾移住空船里，有子十龄旋堕水。伤心卧病未经旬，禳祓无功金吾死。共惊凶物无人留，空船弃置江东头。给谏放回沙上卧，送船与渠渠不收。
空船行，为金道隐赋
作者：钱澄之
朝代：明

给谏被逮身萧然，身外长物一空船。金吾求贿苦不遂，破船估值十千钱。董生守船陈苦词，此船留裹给谏尸。姚髯仗剑船头坐，腐儒可笑又可悲！须臾攘臂牵船去，两生抵死留不住。金吾移住空船里，有子十龄旋堕水。伤心卧病未经旬，禳祓无功金吾死！共惊凶物无人留，空船弃置江东头。给谏放回沙上卧，送船与渠渠不收！
立斋学士招同祝子坚吴修龄然云阁作
作者：钱澄之
朝代：明
体裁：七言律诗

涧道逶迤上阁迟，开尊畅好夕阳时。窗临野圃连荒郭，地接邻耕限短篱。林际塔标山入画，灯前客聚鬓如丝。谢公自是难坚卧，待看荷花放满池。
立斋得树园杂咏·其一
作者：钱澄之
朝代：明
体裁：七言律诗

危崖曲径一轩藏，杂树繁阴过短墙。野老上阶苔藓破，园丁卷幔芰荷香。鱼浮水面吹花戏，鹤过桥边让客忙。乍到自然芳气烈，诗人休侈柏为梁。
立斋得树园杂咏·其二
作者：钱澄之
朝代：明
体裁：七言律诗

高轩面面映帘空，身拥图书万绿中。怪石竹边幽径转，曲池荷外小桥通。閒阶缓步青田鹤，半醉狂吟皂帽翁。老树不知何代物，正当朱夏起清风。
立斋得树园杂咏又二首·其一
作者：钱澄之
朝代：明
体裁：五言律诗

古樟前代树，老干正萧森。自得高贤惜，能添满院阴。林间容宴坐，石上待孤吟。时有轻风至，异香何处寻。
立斋得树园杂咏又二首·其二
作者：钱澄之
朝代：明
体裁：五言律诗

怪石遮门立，寻梯忽有楼。林峦宜倒看，烟雨此全收。曲水圆荷散，朱阑绿树浮。西窗斜见塔，知在玉峰头。
立春后一日龚观察成少参邀同顾黄公方与三宴集徐方伯梅雪堂观剧是日微雪梅亦初放·其一
作者：钱澄之
朝代：明
体裁：七言律诗

高观山半敞亭台，节使移樽并驾来。为念故侯偏潦倒，却邀遗老共追陪。酒严庭雪寒全散，歌彻檐梅萼尽开。正好觥酬酣拇战，晓钟底事欲相催。
立春后一日龚观察成少参邀同顾黄公方与三宴集徐方伯梅雪堂观剧是日微雪梅亦初放·其二
作者：钱澄之
朝代：明
体裁：七言律诗

吾乡方伯旧风流，为爱湖山破旅愁。宦后论诗馀老友，閒中送酒有诸侯。楼前花朵移灯见，郭外江光卷幔收。小伎夜寒何处宿，教人临去几回头。
章北院行
作者：钱澄之
朝代：明
体裁：古风

昔年避难游云间，章公脱身沔阳还。人言汹汹匿不得，翻然投躯誓马革。天子亲征驻湖南，赐公节钺收湖北。昔何巽懦今何雄，能骑生马挽强弓。身先士卒亲搏战，身死人称「章北院」。
章北院行
作者：钱澄之
朝代：明

昔年避难游云间，章公脱身沔阳还。人言汹汹匿不得，翻然投躯誓马革。天子亲征驻湖南，赐公节钺收湖北。昔何巽懦今何雄，能骑生马挽强弓！身先士卒亲搏战，身死人称「章北院」！
章门喜遇陈是庵别驾并为催妆
作者：钱澄之
朝代：明
体裁：七言律诗

相逢犹忆少年场，异代萧条识老狂。幕府檄来徵考绩，锦屏客聚为催妆。樽前烛影欺新月，帘外花枝报小阳。独有旧人今夜冷，知君惆怅合欢床。
端午独酌
作者：钱澄之
朝代：明
体裁：古风

霪雨涉春夏，百谷播始完。林间水生陂，浩焉兴波澜。郊邑困诛求，四民力已殚。黯然值令节，惨澹不成欢。壮子室屡空，长夏更艰难。手持一尊酒，弗获具盘餐。酒虽滋味薄，能令颜色丹。渍以菖蒲香，防彼邪气干。开尊自斟酌，一酌再三叹。局蹐茅檐下，周旋岂得宽。惟有孤生松，可以恣盘桓。